Kisah Pesakit 31 Korea Selatan: Punca Jangkitan COVID-19 Kepada 5,382 Orang

Ayat ini menjadi satu tangisan di media sosial, yang mana dibincangkan oleh mereka yang cuba meyakinkan orang lain untuk melaksanakan penjarakan sosial secara serius bagi memperlahankan penyebaran wabak novel koronavirus.

Hal ini merujuk kepada wabak COVID-19 di Korea Selatan, di mana negara kecil ini adalah satu model bagaimana untuk bertindak balas terhadap virus itu, dengan pegawai kesihatan menguji 10,000-20.000 orang sehari.

Kes pertama di Korea Selatan dikesan pada 20 Januari 2020, melibatkan seorang wanita yang mengunjungi bandar metropolitan Seoul yang berpopulasi 25 juta.

Pihak berkuasa sudah memulakan protokol pembendungan yang ketat pada ketika itu dan wanita berkenaan diasingkan dengan serta-merta.

Empat minggu kemudian kes yang disahkan di Korea Selatan hanya berjumlah 30 orang, jauh lebih sedikit daripada di negara lain sebulan selepas kes pertama dikenalpasti. Hanya segelintir kes yang telah dilaporkan di Seoul.

"Saya rasa mengesan pesakit dengan lebih awal melalui ujian yang tepat diikuti oleh pengasingan boleh mengurangkan kadar kematian dan mencegah virus daripada tersebar," kata ketua Yayasan Perubatan Makmal Korea, Gye Cheol Kwon .

Kadar kematian di Korea Selatan adalah 0.9 peratus, sementara di beberapa negara lain ia lebih tinggi. Akan tetapi, usaha pembendungan besar-besaran oleh Korea Selatan mengalami kegagalan, hanya disebabkan seorang pesakit.

"Situasi di Korea Selatan tidaklah begitu serius sehinggalah pertengahan bulan Februari. Ia mula menjadi serius disebabkan oleh pesakit 31. Sebelum pesakit 31, strategi kami untuk membendung virus ini berhasil. Tetapi selepas terlalu ramai orang dijangkiti oleh pesakit 31, ia menjadi sukar untuk dikawal," kata Hwang Seung-sik, seorang ahli epidemiologi spatio-temporal di Universiti Kebangsaan.

Pada 17 Februari, kes ke-3 dikesan di sebuah klinik kesihatan di Daegu, bandar yang terletak 241 kilometer dari kawasan di mana kebanyakan jangkitan COVID-19 berlaku.

Seorang wanita berusia 61 tahun yang tinggal di Daegu dan berulang-alik sekali-sekali ke Seoul, telah disahkan positif COVID-19.

Ia kelihatan seperti kes biasa sehinggalah pihak berkuasa kesihatan mula mengesan jejak langkah pesakit tersebut yang membuatkan mereka sangat terkejut.

Dalam tempoh 10 hari sebelum pesakit ini disahkan positif, dia telah menghadiri dua upacara agama di gereja dengan sekurang-kurangnya 1,000 ahli yang lain.

Bagaimana seorang wanita warga emas yang digelar sebagai "super-spreader" ini boleh menyebabkan lonjakan kes COVID-19 di Korea Selatan?

Pada mulanya, pesakit 31 mendaftarkan diri di Saeronan Chinese Medicine Hospital pada 7 Februari dan mengadu sakit kepala selepas terlibat dalam kemalangan kereta sehari sebelumnya.

Keesokan harinya, dia mengalami sakit tekak. Menurut hospital berkenaan, pesakit ini tidak mempunyai rekod ke luar negara atau sebarang kontak dengan pesakit COVID-19.

Pada 9 Februari, pesakit ini meninggalkan hospital itu untuk menghadiri satu upacara penyembahan di Gereja Shincheonji yang berlangsung selama 2 jam.

Adalah menjadi perkara biasa di Korea Selatan untuk pesakit hospital untuk keluar masuk hospital. Malah, ada yang berjalan di luar dengan pakaian hospital dan membawa titisan intravena bersama mereka.

Pada hari ketiga berada di hospital iaitu pada 10 Februari, pesakit 31 mengalami demam dan menjalani ujian selesema yang mana disahkan negatif COVID-19.

Pada 15 Februari, pegawai kesihatan di hospital berkenaan meminta wanita berkenaan  31 untuk menjalani pemeriksaan virus COVID-19, namun dia enggan dengan alasan tidak mempunyai sejarah perjalanan ke tanah besar China.

Dia kemudiannya meninggalkan hospital pada hari tersebut untuk bertemu dengan seorang rakan di sebuah hotel dan menikmati makanan secara bufet.

Keesokan harinya pada 16 Februari, dia sekali lagi menghadiri satu upacara di gereja yang sama.

Keadaan pesakit 31 menjadi bertambah semakin teruk pada 17 Februari dan imbasan menunjukkan tanda-tanda pneumonia, membuatkan doktor menggesa wanita itu untuk melakukan ujian novel coronavirus.

Sepuluh hari selepas pesakit 31 menjejakkan kaki ke hospital, jangkitannya disahkan sebagai COVID-19.

Keesokan harinya pada 18 Februari, kes yang disahkan positif di Korea Selatan meningkat daripada 31 kes kepada 51 kes.

Dan menjelang 28 Februari iaitu 10 hari kemudian, jumlah pesakit positif COVID-19 di Korea Selatan melonjak kepada 2,022 kes, yang mana 1,314 kes dikesan di Daegu.

Dalam tempoh yang begitu singkat, pesakit 31 ini telah menyebabkan jangkitan kepada 5,382 pesakit iaitu sekitar 60% daripada jumlah keseluruhan kes COVID-19 di negara ini.

Pegawai kesihatan di Korea Selatan masih tidak tahu bagaimana dia dijangkiti, dan bagaimana dia menyebarkan virus kepada rakan-rakan di Gereja Shincheonji.

Tetapi untuk memahami bagaimana pesakit yang menjadi super-spreader ini, kita perlu melihat kepada Gereja Shincheonji dan amalan yang mereka lakukan.

Gereja Shincheonji diasaskan pada tahun 1984 oleh seorang pemimpin agama yang kontroversial, Lee Man-hee dan mempunyai lebih daripada 200,000 pengikut di Korea Selatan.

Gereja ini mendakwa bahawa Lee Man-hee sendiri akan membawa sekitar 144,000 pengikut ke syurga pada hari kiamat.

Penyembahan di gereja ini biasanya berlangsung dengan para pengikut perlu melutut di atas kusyen lantai yang diletakkan sangat rapat sehinggakan bahu mereka bersentuhan selama 2 jam.

Selain itu, para ahli pengikut perlu menanggalkan semua objek di wajah mereka sambil menyanyi dengan kuat, termasuklah topeng muka atau cermin mata.

Amalan berkongsi makanan selepas aktiviti agama di gereja ini adalah sesuatu perkara biasa.

Satu kepercayaan utama mempengaruhi cara pengikut gereja ini melihat penyakit, di mana mereka kerap diingatkan untuk tidak mempedulikan perkara-perkara duniawi seperti pekerjaan, cita-cita dan juga penyakit.

Bagi para pengikut Gereja Shincheonji, jatuh sakit dilihatkan sebagai satu dosa kerana ia menghalang mereka untuk melakukan kerja-kerja untuk Tuhan.

Malah, Lee Man-hee sendiri berkata bahawa virus COVID-19 ini adalah "satu tindakan syaitan yang melihat pertumbuhan pesat Shincheonji dan mahu memusnahkan kemajuan kita".

Ini mungkin sebab yang boleh menjelaskan mengapa pesakit 31 enggan diuji untuk virus itu pada mulanya.

Dalam kedua-dua aktiviti ibadat yang dihadiri oleh pesakit 31, dia dipercayai melakukan kontak dengan lebih daripada 1,000 ketika melakukan aktiviti ibadat secara rapat.

"Sistem kepercayaan mereka adalah kiamat sudah hampir dan tubuh badan (fizikal) tidak lagi penting. Jadi, walaupun berasa sangat tidak sihat, mereka perlu ke gereja kerana ia memberikan makna kepada kehidupan mereka," kata Stella Kang, bekas pengikut Gereja Shincheonji.

Pada hari-hari berikutnya, beratus-ratus pengikut gereja itu disahkan positif COVID-19.

Satu lagi lonjakan dramatik dalam kes COVID-19 datang dari sebuah daerah tidak jauh dari Daegu, dan pegawai kesihatan percaya ia berkaitan dengan upacara pengebumian yang dihadiri oleh para pengikut Gereja Shincheonji.

Kedua-kedua kluster ini bertanggungjawab ke atas 80% daripada kes COVID-19 di seluruh Korea Selatan.

Tetapi persoalan penting masih kekal misteri, iaitu bagaimana pesakit 31 dijangkiti virus SARS-CoV-2 ini?

1. Pesakit 31 Hancurkan Usaha Pembendungan Novel Coronavirus di Korea Selatan

2. Pesakit 31 Dan Lonjakan Kes COVID-19 Di Korea Selatan

3. Bagaimana Seorang Pesakit Menjadikan Wabak Di Korea Selatan Bertukar Kepada Epidemik


Apa Yang Berlaku Pada Paru-Paru Yang Dijangkiti Wabak Covid-19?

Penyakit pneumonia merupakan penyakit yang kerap menyerang manusia disebabkan oleh jangkitan bakteria, virus atau bendasing seperti fungi dan sebagainya. Apabila seseorang itu dijangkiti penyakit tersebut - serangan utama jangkitan akan berlaku di bahagian organ penting tubuh kita, paru-paru.

Jangkitan akan menyebabkan paru-paru membengkak di bahagian yang kita labelkan sebagai alveoli. Alveoli adalah ruangan udara dalam peparu yang kecil - berbentuk seperti belon dan hanya bersaiz satu sel ketebalannya.

Tidak diketahui berapakah jumlah sebenar ruangan kecil ini dalam paru-paru kita tetapi anggarannya sekitar 170 alveoli untuk setiap satu kubik milimeter tisu paru-paru. Dalam bahasa mudahnya - banyaklah. Dianggarkan berjuta-juta alveoli ada yang memainkan fungsi yang sangat penting membolehkan kita bernafas.

Selepas kita menghirup udara yang bergerak dari hidung/mulut dan melalui saluran trachea, oksigen yang terkandung dalam udara tadi akan hadir ke dalam alveoli sebelum diserap masuk ke dalam sistem saluran darah.

Apabila seseorang dijangkiti pneumonia, alveoli yang sepatutnya kosong akan diisi oleh cecair yang terhasil akibat kerosakan yang disebabkan oleh jangkitan virus  yang ada. Hasil sisa ini dihasilkan apabila sistem imunisasi badan kita mula melawan virus tetapi dalam masa yang sama menyerang sel-sel di sekeliling alveoli, menyebabkan pengumpulan 'sampah' yang memenuhi ruangan itu.

Hasil sisa jangkitan ini dikatakan sangat mirip rupanya dengan mukus - memenuhi dinding alveoli menyebabkan dindingnya menjadi lebih tebal sehingga menyebabkan proses penyerapan oksigen ke dalam darah menjadi lebih sukar dilakukan.

Bila oksigen sukar diserap ke dalam darah, badan kita akan mula merasai kesukaran untuk bernafas, mudah penat, semput dan daripada permulaan kekurangan oksigen itulah, simptom-simptom penyakit lain bakal berlaku - disebabkan oleh kelemahan badan kita yang jadi semakin ketara.

Kita akan mula demam sebagai petanda sistem pertahanan badan sedang berusaha melawan jangkitan. Pesakit akan mula mengalami batuk kering. Ada yang akan mula rasa lemah dan lenguh badan.

Pneumonia adalah bentuk jangkitan terakhir yang dianggap paling teruk bagi seseorang yang telah dijangkiti wabak Covid-19. Dianggarkan lebih 6% ke 20% yang dijangkiti perlu mengharungi jangkitan pada tahap ini. Malangnya, setakat artikel ini ditulis - belum ada lagi kaedah rawatan yang dikenalpasti mampu membantu pesakit Covid-19 yang mengalami pneumonia.

Berbeza dengan majoriti kes pneumonia yang telah pun mampu ditangani, pneumonia daripada Covid-19 adalah disebabkan oleh jangkitan virus. Kebanyakan kes pneumonia biasa berlaku disebabkan oleh jangkitan bakteria dan mampu dirawat dengan menggunakan pengambilan antibiotik.

Bagi ubat-ubatan jangkitan pneumonia yang berlaku disebabkan oleh serangan virus pula, didapati ubat antiviral pneumonia hanya mampu memperlahankan serangan buat sementara apabila paru-paru diserang SARS-COV-2 penyebab Covid-19, bukan membunuhnya.

Oleh kerana tiada sebarang garis panduan yang ada dalam merawat pesakit serta ketiadaan ubat yang khusus, pakar perubatan tidak mengambil risiko cuba merawat sebaliknya bertindak menjalankan langkah-langkah  menyokong sistem pernafasan seseorang yang dijangkiti penumonia Covid-19.

Ini kerana apa yang kita ketahui, serangan virus boleh tamat sendiri selepas fasa jangkitannya selesai; membolehkan seseorang kembali pulih tanpa memerlukan bahan-bahan seperti ubat-ubatan khas.

Disebabkan itulah keperluan untuk menggunakan mesin ventilator sangat penting dalam menyokong tubuh badan, mengepam udara yang kaya dengan oksigen agar sistem pernafasan boleh berjalan.

Peluang untuk seseorang mampu mengharungi jangkitan virus ke atas paru-paru sebenarnya cerah, asalkan dia mendapat sokongan yang baik sepanjang waktu kritikal.

Selain itu mesin ventilator juga bertugas mengepam keluar karbon dioksida daripada paru-paru yang terhasil, akibat proses semulajadi tubuh kita. Dalam erti kata lain, sementara paru-paru sesak dipenuhi cecair, ventilator adalah penggantinya.

Tanpa bantuan ventilator, apa yang pesakit kritikal rasai semasa jangkitan?

Dengan paru-paru yang tersumbat dan dipenuhi air serta gagal berfungsi - pesakit Covid-19 yang dijangkiti pneumonia tahap kritikal akan merasakan seolah-olah dada mereka sentiasa penuh dengan sesuatu, mirip diselubungi asap atau lemas dalam air.

Bezanya, rasa lemas itu dirasakan dari dalam badan sendiri bukan dari luar persekitaran.


6 Syarikat Gergasi Yang Sedang Berusaha Menghasilkan Penawar Novel Coronavirus

Ketika para pegawai kesihatan dan doktor di seluruh dunia berperang untuk menyelamatkan nyawa pesakit akibat COVID-19, saintis-saintis terkemuka dunia pula sedang berlumba-lumba untuk menghasilkan vaksin bagi virus SARS-CoV-2.

Di antara mereka yang sedang memimpin perlumbaan ini bergantung harap kepada pengetahuan dari wabak coronvirus yang terdahulu, manakala yang lain menggunakan teknologi platform vaksin yang digunakan untuk memerangi wabak lain, termasuk Ebola.

Walaupun proses pengawalseliaan dan halangan birokrasi mungkin dipercepatkan, termasuk mempercepatkan ujian klinikal ke atas manusia, dunia perlu bersabar akan kedatangan vaksin untuk virus ini.

Dr. Mike Ryan, pengarah Program Kecemasan Kesihatan WHO, memberitahu BBC bahawa tempoh yang paling cepat untuk menghasilkan vaksin yang boleh digunakan kepada orang ramai adalah sekurang-kurangnya setahun.

iluminasi.com kongsikan 7 syarikat yang sedang berlumba-lumba untuk menghasilkan vaksin SARS-CoV-2.

Dos pertama vaksin coronavirus mRNA-1273, yang dibangunkan oleh Institut Kesihatan Kebangsaan AS (NIH) dan pasukan penyelidikan penyakit berjangkit Moderna telah diberikan kepada peserta pertama dalam kajian Fasa 1 mereka pada 16 Mac.

Percubaan vaksin yang dibina melalui kajian SARS dan MERS sebelumnya bertujuan untuk menyediakan data tentang keselamatan dan imunogenisiti vaksin dan diharapkan untuk diserati oleh 45 sukarelawan dewasa yang sihat selama enam minggu.

Syarikat ubat yang berpangkalan di Cambridge, Massachusetts ini menekankan bahawa ia masih dalam peringkat awal tanpa sebarang kemunculan ubat yang diluluskan dari program vaksinnya dan tiada ujian manusia sebelumnya.

Percubaan semasa sedang dijalankan di Institut Penyelidikan Kesihatan Kaiser Permanente Washington di Seattle.

Dr. Anthony Fauci, pengarah Institut Alergi dan Penyakit Berjangkit Institut NIH, menyifatkan kajian itu sebagai langkah pertama yang penting ke arah mencari vaksin yang selamat dan berkesan.

Pihak berkuasa di China memberikan persetujuan pada minggu lepas untuk ujian klinikal Fasa 1 mengenai vaksin coronavirus yang dibangunkan oleh penyelidik di CanSino Biologics yang berpusat di Tianjin dan Akademi Sains Perubatan Tentera.

Menurut para penyelidik, ujian Ad5-nCoV ke atas haiwan menunjukkan bahawa calon vaksin boleh menyebabkan tindak balas imun yang kuat dan menunjukkan profil keselamatan yang baik.

Pra-pemeriksaan untuk kajian pertama terhadap manusia telah pun bermula dan dijangka bakal mendaftarkan 108 peserta yang sihat di Hospital Tongji di Wuhan.

"Dengan komitmen untuk menyediakan sokongan tanpa syarat untuk melawan wabak global ini, CanSinoBIO bertekad untuk melancarkan calon produk vaksin secepat mungkin tanpa kompromi terhadap kualiti dan keselamatan," kata CanSino Xuefeng Yu, pengerusi dan Ketua Pegawai Eksekutif CanSino.

Terletak di Kiryat Shmona, Israel, Institut Penyelidikan Galilea MIGAL sedang berusaha menyesuaikan vaksin yang pada mulanya dibangunkan untuk mencegah Virus Bronkitis Berjangkit (IBV) dalam daging ayam.

Institut ini yang dibiayai oleh kerajaan Israel ini penemuan saintifik yang akan membawa kepada penciptaan vaksin yang cepat terhadap coronavirus pada akhir Februari, berdasarkan persamaan genetik antara avian coronavirus burung dan novel coronavirus.

Institut ini berkata bahawa ujian vaksin oral terhadap manusia dijangka bermula dalam masa 8 hingga 10 minggu, dan kelulusan keselamatan dijangka dalam masa 90 hari.

"Kami sedang dalam perbincangan intensif dengan rakan kongsi berpotensi yang dapat membantu mempercepatkan fasa percubaan ke atas  manusia dan mempercepat penyiapan pembangunan produk serta aktiviti pengawalseliaan akhir," kata Ketua Pegawai Eksekutif MIGAL, David Zigdon.

Syarikat farmasi berpangkalan di Pennsylvania iaitu INOVIO mengumumkan penerimaan geran baru bernilai $5 juta daripada Yayasan Bill & Melinda Gates pada 12 Mac untuk mempercepat ujian vaksin DNA baru untuk COVID-19, yang dikenali sebagai INO-4800.

INOVIO yang ketika ini dalam kajian praklinikal merancang untuk maju ke dalam ujian klinikal Fasa 1 AS bulan depan, disokong dana mencecah $9 juta dari Coalition for Epidemic Preparedness Innovations.

Syarikat itu berkata ia bertujuan untuk menyampaikan satu juta dos INO-4900 dan peranti intradermal untuk menyuntik vaksin ini, menjelang akhir tahun 2020.

"Pasukan pakar vaksin kami bekerja sepanjang masa untuk memajukan INO-4800 dan kami berharap dapat menarik kerjasama tambahan untuk mempercepatkan perkembangannya bagi memenuhi keperluan kesihatan global yang mendesak ini," kata presiden dan CEO INOVIO Dr. J. Joseph Kim.

Dilaporkan menjadi sasaran cubaan pemerolehan oleh Presiden AS Donald Trump baru-baru ini, syarikat biofarmasi Jerman iaitu CureVac mengumumkan bahawa ia memanfaatkan platform ubat berasaskan mRNA untuk menghasilkan vaksin SARS-CoV-2.

Suruhanjaya Eropah telah menawarkan sehingga €80 juta sokongan kewangan kepada CureVac, yang merancang untuk melancarkan ujian klinikal pada bulan Jun 2020.

Jika terbukti berkesan, berjuta-juta dosis vaksin boleh dihasilkan dengan kos yang rendah di kemudahan pengeluaran sedia ada syarikat itu.

"Gabungan sains mRNA, pemahaman penyakit, formula dan kepakaran pengeluaran menjadikan CureVac sebagai watak utama yang unik untuk memerangi sebarang penyakit berjangkit, tidak kira sama ada bermusim atau pandemik," kata Ketua Pegawai Teknikal CureVac, Mariola Fotin-Mleczek.

Syarikat imunoterapi Jerman iaitu BioNTech dan gergasi pharma Amerika Syarikat, Pfizer menandatangani surat setuju terima minggu lalu untuk membina dan mengedarkan vaksin berasaskan mRNA terhadap novel coronavirus.

Perkongsian itu yang pada asalnya dibentuk pada tahun 2018 untuk membangunkan vaksin selesema akan mempercepatkan program vaksin BioNTech terhadap COVID-19 yang dikenali sebagai BNT162.

Syarikat yang berpangkalan di Mainz ini sebelum itu telah mengumumkan kerjasama strategik dan pengkomersialan dengan Fosun Pharma untuk memajukan vaksin mRNA di China.

Fosun Pharma akan membayar BioNTech sehingga $135 juta sebagai potensi pelaburan masa depan serta bayaran tonggak.

"Kami merasakan kewajipan untuk mengeksploitasi kepakaran teknologi dan imunoterapi kami untuk membantu menangani kecemasan pandemik COVID-19," kata pengasas dan Ketua Pegawai Eksekutif BioNTech, Prof. Ugur Sahin.

Beliau menambah bahawa syarikat itu juga sedang menjalankan pendekatan novel terapeutik untuk pesakit yang sudah dijangkiti dan butiran mengenainya akan didedahkan dalam beberapa minggu akan datang.


Tidak! Novel Coronavirus Punca COVID-19 Bukan Ciptaan Manusia - Debunked

Ketika novel coronavirus yang mennyebabkan wabak COVID-19 tersebar ke seluruh dunia, dengan jumlah kes melebihi 338,000 kes (22 Mac 2020), berita palsu dan teori konspirasi juga tersebar dengan begitu pantas.

Terdapat dua versi utama tentang khabar angin dan kedua-duanya mempunyai satu persamaan iaitu coronavirus atau SARS-CoV-2, berasal dari makmal penyelidikan tahap 4 (tahap biosekuriti tertinggi) di Wuhan.

Dalam satu versi khabar angin ini, virus tersebut didakwa telah dihasilkan dalam makmal oleh manusia sebagai senjata biologi.

Dan dalam satu versi lagi, virus tersebut yang sedang dikaji dalam makmal (selepas diasingkan daripada haiwan) kemudiannya "bocor" atau "terlepas" disebabkan oleh protokol keselamatan yang teruk.

Institut Virologi Wuhan memang benar-benar wujud dan asal dari mana datangnya novel coronavirus ini masih menjadi misteri.

Namun, para pakar  virologi yang telah menghuraikan tentang genom SARS-CoV-2 dan pakar penyakit berjangkit yang mengkaji coronavirus mengatakan bahawa mereka mempunyai bukti mencukupi untuk mengatakan virus itu adalah baru serta berasal dari alam semula jadi.

Sekumpulan besar daripada ahli sains ini memetik analisis genom dari beberapa negara menegaskan bahawa virus itu berasal dari dunia hidupan liar.

Kemunculan virus ini di bandar yang terletak satu-satunya makmal yang mempunyai biosekuriti tahap 4 di China, adalah satu kebetulan sahaja.

Sebelum kita mendedahkan kepalsuan teori-teori ini, adalah penting untuk kita tahu siapa yang menyebarkan khabar angin tentang asal-usul novel coronavirus ini.

Pertama, beberapa pakar dan ahli politik konservatif terkemuka yang terkenal dengan men geluarkan komen tak masuk akal serta menghentam China, telah mempolitikkan khabar angin tentang senjata biologi selama berminggu-minggu.

Senator Tom Cotton telah berulang kali mencadangkan di hadapan Kongres dan Fox News bahawa virus itu mungkin datang dari makmal di Wuhan.

Bekas ahli strategi White House, Steve Bannon kemudiannya bercakap di Fox News untuk mempertahankan Tom Cotton dan mengatakan bahawa Parti Komunis China masih menyembunyikan sesuatu tentang asal-usul Covid-19.

Dalam New York Post, Steven Mosher yang merupakan sering mengkritik langkah kawalan penduduk China, telah mencetuskan khabar angin berkenaan kebocoran virus itu dengan menggunakan pelbagai petunjuk bahawa "pengendalian patogen membunuh oleh makmal China tidak boleh dipercayai".

Khabar angin yang sama juga telah berleluasa di forum dalam talian di China.

Pada 20 Februari 2020, laman South China Morning Post mendedahkan kepalsuan satu lagi khabar angin tentang virus itu yang "bocor" dari makmal Wuhan.

South China Morning Post memberitahu bahawa seorang penyelidik di Institut Virologi Wuhan iaitu Chen Quanjiao telah melaporkan bahawa pengarah institut itu iaitu Wang Yanyi mendakwa Chen telah menjual haiwan eksperimen kepada pasar haiwan hidup dan makanan laut, serta "membocorkan virus" itu dari makmal berkenaan.

Namun, Chen menafikan dakwaan itu dengan mengatakan bahawa dia sangat marah kerana namanya digunakan untuk memalsukan maklumat.

Bukti saintifik yang menyangkal khabar angin ini sangat penting kerana teori konspirasi boleh berterusan dan mengurangkan kepercayaan kepada pihak berkuasa kesihatan awam pada masa kritikal ini.

Seperti yang dilaporkan oleh Washington Post Ahad, khabar angin bahawa virus itu datang dari sebuah makmal China adalah salah satu sebab penduduk di sebuah daerah di Alabama kini hilang keyakinan dan tidak percaya terhadap respons Covid-19 di negeri mereka.

Sejurus selepas kerajaan China mengakui terdapat wabak virus baru yang misteri pada akhir Disember di Wuhan, para saintis berlumba-lumba menyusun genomnya (set haploid kromosom dalam gamete atau mikroorganisma, atau dalam setiap sel organisma multiselular).

Menjelang pertengahan bulan Januari, mereka menemuinya dan berkongsi dengan Pertubuhan Kesihatan Sedunia (WHO).

Tak lama selepas itu, para saintis mendapati bahawa virus ini menyerupai virus-virus yang ada pada kelawar.

"Jika anda melihat urutan genetik dalam novel coronavirus, ia sangat berkait dapat dengan virus kelawar iaitu kira-kira 96%," kata Jim LeDuc, ketua Laboratorium Nasional Galveston, (makmal biosekuriti tahap 4 di Texas).

Beliau juga menambah bahawa terdapat khabar angin tentang tenggiling sebagai perantara virus ini dan ia mungkin tidak benar.

Pegawai-pegawai China juga melaporkan bahawa beberapa kelompok kes pertama mempunyai hubungan dengan pasar haiwan hidup di mana makanan laut dan hidupan liar lain dijual sebagai makanan.

Pasar itu kemudiannya menjadi hipotesis utama bagaimana SARS-CoV-2 berpindah kepada manusia, yang mana telah tersebar sejak itu.

Selain itu, sekumpulan penyelidik telah membandingkan genom novel coronavirus ini dengan 7 lagi coronavirus lain yang diketahui menjangkiti manusia iaitu SARS, MERS dan SARS-CoV-2 (yang menyebabkan penyakit teruk), bersama-sama dengan HKU1, NL63, OC43 dan 229E yang menyebabkan gejala ringan.

Penyelidikan yang diterbitkan pada 17 Mac 2020 dalam jurnal Nature Medicine, mengatakan bahawa analisis yang dilakukan jelas menunjukkan bahawa SARS-CoV-2 bukan dihasilkan di dalam makmal atau virus yang sengaja dimanipulasikan.

Kristian Andersen, profesor imunologi dan mikrobiologi bersekutu di Scripps Research dan rakan-rakan sekerjanya memerhatikan template genetik pada "duri" (lonjakan protein) yang menonjol dari permukaan virus itu.

Novel coronavirus ini menggunakan duri ini untuk melekat pada dinding luar sel-sel perumah dan kemudian memasukkan sel-sel tersebut.

Mereka secara khusus melihat urutan gen yang bertanggungjawab terhadap dua ciri utama lonjakan protein ini iaitu, penangkap yang dikenali sebagai domain pengikat reseptor yang mencangkuk pada sel-sel perumah, dan juga "belahan" yang membenarkan virus itu memasuki sel-sel tersebut.

Analisis berkenaan menunjukkan bahawa bahagian "cangkuk" pada lonjakan protein itu telah berkembang untuk mensasarkan satu reseptor pada bahagian luar sel-sel manusia dikenali sebagai ACE2, yang terlibat dalam pengawalan tekanan darah.

Ia mampu melekat pada sel-sel manusia dengan sangat berkesan sehinggakan para penyelidik berkenaan mengatakan bahawa lonjakan protein itu merupakan hasil daripada pemilihan semulajadi dan bukannya kejuruteraan genetik buatan manusia.

Ini adalah kerana SARS-CoV-2 sangat berkait rapat dengan virus yang menyebabkan sindrom pernafasan akut yang teruk (SARS) yang mana menjangkiti seluruh dunia sekitar 20 tahun yang lalu.

Para saintis telah mengkaji bagaimana SARS-CoV berbeza daripada SARS-CoV-2, dengan beberapa perubahan utama dalam kod genetik.

Dalam simulasi komputer, mutasi dalam SARS-CoV-2 kelihatan tidak berfungsi dengan baik untuk membantu virus itu melekat pada sel manusia.

Dan jika ada saintis yang sengaja menghasilkan virus ini, mereka sudah tentunya tidak akan memilih mutasi yang dicadangkan oleh model komputer kerana ia tidak efektif.

Namun ternyata bahawa alam semula jadi jauh lebih pintar dan hebat daripada para saintis, di mana novel coronavirus menemui jalannya sendiri yang lebih hebat untuk bermutasi dan tersangat berbeza daripada apa yang telah dihasilkan oleh para saintis.

Beberapa pakar menyatakan bahawa teori yang mendakwa virus ini dicipta sebagai senjata biologi adalah tidak masuk akal.

Salah satu sebab utamanya adalah COVID-19 tidaklah begitu berbahaya dan membunuh, serta tidak begitu mudah menjangkiti yang lain jika dibandingkan dengan virus berpotensi lain yang wujud.

"Untuk menjadikannya sebagai senjata biologi, jika itu yang anda mahukan, terdapat banyak virus yang lebih menakutkan dan beracun," kata Gerald Keusch.

Sebagai contoh, Ebola dan virus Lassa (Afrika Barat) adalah lebih berbahaya yang mana hanya boleh dikaji di makmal dengan biosekuriti tahap 4, seperti di Wuhan.

Demam berdarah Crimean-Congo adalah penyakit bawaan kutu yang mempunyai kadar kematian 30% hingga 50%.

Ketika ini, kadar kematian COVID-19 hanyalah sekitar 3% dan ia dijangkakan akan menurun secara drastik kerana lebih banyak kes disahkan pada minggu-minggu akan datang. Dan sehingga kini, kadar kematian adalah berbeza secara meluas mengikut negara dan rantau.

Pendek kata, jika anda mahu melancarkan senjata biologi yang mampu membunuh berjuta-juta orang, SARS-CoV-2 bukanlah virus yang anda mahukan.

Dalam artikelnya oleh New York Post, Steven Mosher mencadangkan bahawa kita tidak patut mempercayai pihak berkuasa yang mengendalikan makmal Institut Virologi Wuhan.

"Kelihatan seperti China mempunyai masalah untuk mengekalkan virus berbahaya di dalam tiub di mana ia sepatutnya berada, kan?" kata Steven Mosher.

Dan apabila ditanyakan kepada Jim LeDuc yang mengendalikan Laboratorium Nasional Galveston sama ada beliau mempunyai pengalaman bekerja di makmal Wuhan tersebut, jawapannya adalah tersangat banyak.

Jim dan rakan sekerjanya pernah bekerja selama 6 tahun bersama-sama pasukan China di Wuhan sebagai penasihat dalam membina makmal mereka dan memastikannya ia selamat, serta kerjasama saintifik.

"Apa yang saya boleh katakan adalah makmal di Wuhan itu bersamaan dengan mana-mana makmal di Amerika Syarikat dan Eropah," kata Jim LeDuc.

Sebagai contoh, banyak makmal kini menggunakan gelombang radio untuk mengesan dan menyimpan botol yang mengandungi virus berbahaya.

Hal ini juga dipersetujui oleh Gerald Keusch: "Saya tak rasa terdapat kemungkinan bahawa makmal ini tidak bersedia dari segi terma protokol dan kebolehan berbanding mana-mana makmal di Amerika Syarikat,".

Khabar-khabar angin yang tersebar juga dilaporkan menjejaskan keupayaan makmal Wuhan ini untuk mengendalikan tugas mereka.

Menurut Bruce Aylward, seorang ahli epidemiologi yang mengetuai misi Pertubuhan Kesihatan Sedunia baru-baru ini ke China untuk menilai tindak balas Covid-19, siasatan ke mana dan bagaimana virus itu berpindah kepada orang ramai sedang dijalankan.

Fokus mereka tetap pada Pasar Makanan Huanan yang kini telah ditutup, pasar haiwan liar di dalamnya dan pasar-pasara kawasan lain.

Beliau menambah bahawa fokus untuk beberapa bulan yang lalu adalah untuk menyelamatkan nyawa, tetapi apabila kes baru dan kematian merosot, penyiasat akhirnya dapat kembali mendapatkan maklumat haiwan dari penjual pasar dan menguji haiwan-haiwan berkenaan.

Vincent Racaniello, seorang profesor mikrobiologi dan imunologi di Columbia dan hos podcast This Week in Virology berkata bahawa adalah sangat kritikal untuk kita mengenal pasti sumber virus ini untuk menghapuskan peluang ia merebak semula.


6 Soalan Simple Berkait Wabak Covid-19 Yang Ramai Masih Pening Memikirkannya

Kami tahu anda ada banyak soalan tentang penyakit Covid-19 yang disebabkan oleh penyebaran virus Sars-CoV-2. Apa yang kami buat, kami telah kompilasikan beberapa persoalan yang kerap kami nampak di media sosial dan cuba menjawab persoalan ini, dengan berkongsikan laporan serta penerbitan yang ada.

Sekiranya anda mempunyai sebarang soalan yang anda rasakan mengelirukan anda, cuba kongsikan dengan kami agar kami dapat membantu memperjelaskan kepada anda.

Belum ada kajian menjelaskan tempoh waktu atau durasi virus penyebab wabak Covid-19 iaitu virus SARS-CoV-2, mampu bertahan atas permukaan kulit manusia.

Apa yang kita tahu, beberapa jenis lain seperti rhinovirus yang menyebabkan penyakit selesema, mampu hidup selama beberapa jam selepas terkena pada kulit. Bagi virus penyebab influenza pula, didapati hanya 15% tinggal pada kulit selepas tempoh 30 minit dalam ujian yang dijalankan.

Kajian juga membuktikan, walaupun ada kemungkinan virus menjangkiti kita - asalkan kita mengamalkan amalan membasuh tangan dengan betul dan tidak kerap menyentuh muka, sangat berkesan dalam menghalang virus menyusup masuk ke dalam badan.

Ya. Ini kerana titisan-titisan air yang dikeluarkan dari mulut mampu menyebarkan virus-virus, jadi janganlah pula anda gunakan telefon yang digunakan individu positif Covid-19 ketika ini pula ya! Oleh kerana telefon kita kini lebih banyak menggunakan bahan kaca, plastik dan aluminium - kesemua bahan ini didapati mampu menempatkan virus dalam jangka masa panjang.

Kaca skrin telefon anda sebagai contoh, mampu menempatkan virus selama 4 hari atau 96 jam, seandainya tidak dibersihkan. Jika badan telefon anda plastik, 72 jam. Jika telefon anda diperbuat daripada aluminium? Bergantung kepada jenis aluminiumnya mampu menjadi perumah virus selama 2 ke 8 jam.

Tak kiralah apa pun - bersihkan telefon anda selalu walaupun anda rasa sihat.

Setakat kajian yang dijalankan pada tahun 2015, virus penyebab ebola (pautan PDF) didapati mempunyai sifat yang gemarkan bahan-bahan keras, tidak berapa gemar bahan seperti fabrik.

Dengan mengambil kira peralatan hospital seperti gaun plastik, gaun kapas, keluli tahan karat dan topeng muka - didapati virus mengalami tahap reput paling pantas pada bahan fabrik kapas hanya selama 1.25 jam , sementara paling lama bertahan di atas permukaan keluli tahan karat selama 365 jam atau lebih 15 hari.

Kajian yang dijalankan lama dahulu pada tahun 1966 melibatkan virus penyebab polio mendapati hasil serupa, walaupun durasinya agak berbeza. Dalam tahap kelembapan dan suhu yang terkawal, didapati virus tidak gemar akan fabrik kapas berbanding fabrik bulu (wool). Penyelidik itu juga mendapati dengan peningkatan kadar kelembapan, akan menyebabkan daya ketahanan virus meningkat.

Jelaskan apa yang perlu anda lakukan? Sekiranya anda masih mahu menggunakan topeng, pastikan pelupusannya dilakukan dengan betul.

Buat masa sekarang, apa yang kita tahu tentang virus Sars-Cov-2; tidak ada sebarang kes penyakit Covid-19 menyerang haiwan peliharaan, sama ada anjing, kucing, iguana atau sebagainya. Sama juga situasinya, kita juga tidak tahu boleh atau tidak haiwan peliharaan menjadi pembawa kepada virus ini - seterusnya menyebabkan jangkitan pada manusia.

Kajian memang sedang dilakukan ke atas isu ini kerana pendapat paling awal bagaimana bermulanya wabak Covid-19 ini, adalah disebabkan pemindahan virus tersebut dari haiwan kepada manusia. Bagaimanapun, pada peringkat sekarang - semua ini hanya andaian yang belum berjaya dibuktikan lagi.

Secara rasmi, badan pertubuhan kesihatan sedunia WHO menyatakan wang kertas tidak berupaya menjadi ejen penyebar virus, besar kemungkinan kerana belum ada kajian mampu mengesahkan pandangan ini.

Bagaimanapun, ini tidak menghalang kebanyakan negara mengambil langkah berjaga-jaga menggalakkan penggunaan matawang digital dalam setiap transaksi. Kerajaan China pula dikatakan mengambil langkah membersih malahan menghapuskan wang kertas yang dipercayai membawa virus tersebut.

Dalam kajian tahun 2014 (pautan PDF), didapati virus penyebab influenze A mampu hidup selama 2 jam atas wang kertas dalam bentuk kering dan tahan selama 8 hari, sekiranya hidup dalam mukus. Kajian itu juga menunjukkan seandainya tiada pilihan - elakkan daripada menggunakan duit syiling kerana syiling mampu menyebabkan bahan-bahan asing ini tahan lebih lama.

Ini soalan yang paling perlu dijawab kerana kami nampak banyak kekeliruan berlaku. Apa yang perlu kita tahu, bukan semua jangkitan virus Sars-Cov-2 akan menyebabkan penyakit pada seseorang individu. Ini kerana di kalangan individu yang dijangkiti virus ini, akan ada segelintir yang langsung tidak menampakkan sebarang tanda.

Walau demikian peratusannya berbeza-beza mengikut tempat. Dalam laporan bertarikh 19 Mac 2020, dilaporkan bahawa kajian yang dijalankan oleh Chinese Center for Disease Control and Prevention (China CDC) mendapati daripada 2,143 kes yang dijadikan sampel kajian terdiri daripada kanak-kanak - 94 kes atau 4.4% tidak menunjukkan sebarang tanda sakit. Kumpulan ini yang diistilahkan sebagai 'asymptomatic patient' atau tiada menunjukkan simptom.

Di Itali, lebih tepat di sebuah pekan bernama Vo yang menjadi lokasi pertama kemunculan virus ini di negara tersebut - penyelidik perubatan memilih untuk menjalankan saringan kepada lebih 3,000 orang penduduk pekan tersebut. Hasil daripada saringan besar-besaran itu, mereka menemui 66 orang pesakit yang telah dijangkiti tetapi langsung tidak menyedari mereka sebenarnya membawa virus itu.

Ini bermakna ada kemungkinan 2 ke 4% individu yang merasakan diri mereka sihat, sebenarnya menjangkitkan orang lain - sekiranya dia melanggar perintah kawalan pergerakan.


Ini Sebab Kenapa Anda Tidak Perlu Gelabah Beli Topeng Muka Harga Yahudi

Kesukaran orang ramai mendapatkan bekalan topeng muka akibat kekurangan bekalan, menimbulkan banyak kontroversi dalam pelbagai aspek.

Ada pihak dituduh sengaja menaikkan harga, kerajaan dituduh gagal mengawal kadar bekalan dan juga didakwa 'menjual' bekalan topeng muka. Ada juga pihak menyalahkan satu sama lain mencari punca kenapa kita kekurangan jumlah yang mencukupi.

Akibat keperluan memakai topeng muka, ke mana saja penulis hadir ketika ini untuk cuba membeli - nyata akan tertampal di depan kedai farmasi notis kehabisan stok. Persoalannya, perlu atau tidak kita memakai topeng muka?

Banyak pihak berdepan kesukaran mendapatkan bekalan topeng muka. Apa yang memburukkan situasi, lebih ramai pihak mula berdepan kesukaran kerana ketiadaan topeng muka - seolah-olah pemakaian topeng muka wajib semasa kita mengharungi gejala wabak Covid-19.

Rungutan orang ramai bahawa ada sesetengah lokasi mewajibkan pemakaian topeng muka sebelum dibenarkan masuk premis sudah kedengaran, seperti apa yang berlaku di sesetengah cawangan pejabat pos. Ada juga pihak menceritakan tentang pihak polis yang memeriksa sesiapa saja yang tidak mengenakan topeng muka semasa sekatan jalan raya.

Ahli masyarakat juga seolah-olah memandang hina pada mereka yang tidak bertopeng muka, sedangkan realitinya bekalan pada ketika ini amatlah tidak memadai. Boleh jadi banyak kemungkinan kenapa seseorang gagal memakai topeng muka.

Pada ketika ini pengusaha pembuat dan pengilang topeng muka sudah pastilah tersenyum lebar permintaan terhadap produk muka naik mencanak-canak. Namun jika masyarakat sedar tentang beberapa fakta penting - kemungkinan bekalan tidak memadai mungkin tidak berlaku; kerana topeng muka tidaklah sepenting yang kita sangkakan.

Sekiranya anda merujuk kepada kenyataan rasmi WHO, amat jelas badan kesihatan dunia itu menyatakan dengan terang; 'anda tidak perlu memakai topeng muka semasa berlakunya wabak ini.'

Siapakah golongan yang diperlukan untuk memakai topeng? Wujud kriteria yang ada untuk seseorang dikategorikan perlu memakai topeng dan kumpulan yang paling utama; adalah mereka yang perlu merawat dan menjaga pesakit yang telah dijangkiti virus. Besar kemungkinan kumpulan ini melibatkan petugas perubatan seperti doktor, jururawat dan pembantu perubatan.

Seandainya anda tidak terlibat dalam penjagaan pesakit Covid-19, anda diperlukan untuk memakai topeng muka seandainya anda kerap batuk dan bersin, yang menandakan anda kurang sihat.

Bukan setakat WHO, penjelasan serupa dikeluarkan oleh CDC Amerika Syarikat yang menyatakan bahawa mereka tidak menggalakkan penggunaan topeng muka di kalangan orang awam, sebaliknya menyarankan kepentingan penjarakkan antara individu ke individu, kuarantin di rumah sekiranya kurang sihat, elak menyentuh muka dan pastikan menutup mulut dengan tisu semasa bersin atau batuk.

CDC turut sama tidak mengiktiraf pemakaian topeng muka kain yang kerap kita gunakan (topeng muka pembedahan) kerana pemakaiannya tidak memberikan perlindungan yang sepatutnya, masih membenarkan parikel-partikel masuk melalui liangnya.

Saranan CDC menyatakan bahawa seseorang yang perlu menjaga atau mengendalikan pesakit Covid-19 hendaklah menggunakan topeng muka N95, bukan sekadar topeng muka biasa yang diamalkan orang awam. Seorang pesakit Covid-19 juga disaran untuk menggunakan topeng muka serupa semasa dirawat dan tidak lagi perlu meneruskan pemakaian selepas berjaya diisolasikan di rumah atau di hospital.

Walaupun mungkin di negara kita tampak seakan berlaku kekeliruan sehingga ada pihak mewajibkan pemakaian topeng muka, janganlah pula kita marah ya! Ini kerana kekeliruan ini sebenarnya datang daripada ketiadaan satu standard yang lengkap dalam isu pemakaian topeng muka di seluruh dunia.

Kami sudah nyatakan saranan WHO dan CDC. Bagaimana saranan negara lain?

Kerajaan China pula menyarankan agar pemakaian dilakukan, bergantung kepada risiko di mana anda berada dan dengan siapa anda terdedah. Hong Kong pula menyarankan pemakaian topeng muka kepada sesiapa saja yang ada masalah kesihatan.

Kerajaan Jepun senada dengan Amerika Syarikat, tidak mengesyorkan pemakaian topeng muka kerana keberkesanannya sangat rendah. Melainkan anda kerap berada dalam kawasan sempit, pemakaian topeng muka tidak patut dianggap perlu.

Kerajaan Jerman dan United Kingdom menggunakan hujah tiada bukti kukuh penggunaan topeng muka di kalangan orang awam akan memberi kesan positif pada orang ramai. Kenyataan kerajaan Jerman tidak berhenti setakat itu, malahan turut sama menyatakan bahawa penggunaan topeng muka akan menyebabkan orang awam mengalami naluri selamat yang tidak benar - sehingga ada pihak mengabaikan penjagaan kebersihan yang jauh lebih penting berbanding memakai topeng muka.

Dalam sidang media pada 22 Mac 2020, Ketua Pengarah Kesihatan negara kita Dr Noor Hisham Abdullah mengulangi saranan WHO yang telah diterbitkan sejak mula lagi. Begitu juga saranan pakar perubatan Dr, Christopher Lee pada 16 Mac 2020, yang menggesa agar orang ramai tidak tergesa-gesa mendapatkan topeng sekiranya tidak sakit.

Kami harap artikel ini membuatkan anda tidak lagi berasa gusar seandainya anda kehabisan stok topeng. Berikan pautan artikel ini kepada mana-mana pihak yang menghalang anda memasuki premis, hanya kerana anda tidak mengenakan topeng muka.


5 Judul Permainan Video Yang Memaparkan Kesan Pandemik Pada Dunia

Dalam dunia fiksyen, salah satu visi yang kerap kali dijadikan latar belakang kepada penghasilan karya, adalah bagaimana rupa dunia selepas masyarakat menghadapi kesan pandemik.

Syukurlah setakat ini kita pada zaman sekarang belum pernah mengalami pandemik wabak yang benar-benar mampu mengakibatkan apa yang diimaginasikan berlaku. Walaupun demikian, fantasi-fantasi ini tetap tidak dapat dielak - memang benar boleh jadi kenyataan sekiranya wabak gagal dibendung, apatah lagi dalam situasi sekarang di mana mudah untuk kita merentas negara/negeri.

Salah satu medium paling berkesan dalam membawakan kisah manusia hidup selepas mengharungi pandemik panjang, adalah permainan video. Bersifat interaktif, permainan video mampu membolehkan kita menjalani sendiri fantasi yang cuba dibawakan secara maya. Berikut adalah lima judul permainan video yang menjadikan kehidupan selepas pandemik, sebagai topik utama.

Salah satu judul yang pada awalnya diberikan liputan hangat, 'Days Gone' yang terbit pada April 2019 diterima baik tetapi tidak lari daripada kritikan, kerana disifatkan tiada inovasi. Bagaimanapun, penceritaannya dipuji kerana memaparkan kisah hidup manusia yang terus cuba bertahan walaupun dunia di sekeliling mereka sudah musnah - sehingga memerlukan permulaan baru.

'Days Gone' bermula 2 tahun selepas pandemik global membunuh majoriti manusia. Individu yang dijangkiti bertukar menjadi makhluk yang hilang kawalan diri akibat perubahan virus yang menukarkan sifat mereka menjadi ganas. Kelompok-kelompok individu yang terselamat daripada jangkitan, memencilkan diri dek takut dengan wabak yang melanda serta serangan 'zombi-zombi manusia' yang berkeliaran merata-rata.

Dalam judul ini, virus yang menyebabkan perubahan pada manusia dikenali sebagai 'Hooligan Virus', hasil kajian sepasukan penyelidik di Oregon. Selepas cubaan mendedahkan rahsia sebenar penyelidikan itu menyebabkan jangkitan pertama, virus itu disebarkan bermula daripada pekerja-pekerja di makmal penyelidikan itu sebelum mereka pulang - menjangkitkan lebih ramai orang di sekeliling mereka.

Siapa masih bermain judul kegemaran penulis ini pada tahun 2020? Sangat seronok dimainkan dalam kumpulan empat orang, 'Left 4 Dead' merupakan antara judul berbilang pemain paling mahsyur pada era kemuncaknya.

Kisah dalam judul ini bermula selepas usaha kerajaan Amerika Syarikat menutup kebocoran virus yang dikenali dengan nama 'Green Flu' dengan mengatakannya hanya sebagai influenza biasa, menyebabkan jangkitan kepada orang ramai. 'Green flu' dikatakan terhasil daripada jangkitan virus yang dibentuk berasaskan kepada virus sama penyebab penyakit anjing gila.

Setiap watak yang boleh dipilih oleh pemain merupakan individu-individu yang bersifat asymptomatic atau tiada simptom, walaupun mereka sebenarnya turut dijangkiti virus tersebut; yang mampu mengubah manusia. Jalan cerita Left 4 Dead ringkas - 4 individu yang selamat berusaha menggunakan apa saja untuk menyelamatkan diri mereka, kerana bagi pihak kerajaan - mereka sebenarnya sudah mati.

Salah satu judul yang cukup popular di kalangan peminat permainan video berorientasikan keperluan untuk terus hidup, 'DayZ' memberikan pemain ruang sebesar 225 km persegi yang akan menjadi lokasi di mana pemain perlu bertahan. Pulau itu yang dahulunya merupakan sebahagian daripada Republik Chernarus kini kosong, hanya dihuni penduduk asal pulau itu yang dijangkiti serta pemain-pemain lain.

Walau ulasan yang diterima oleh judul ini kurang memberangsangkan, komuniti disebalik judul ini yang bermula hanya sebagai projek peribadi penciptanya mencapai jualan yang baik. Ini kerana pada tahun penerbitannya, tidak banyak judul lain yang memberikan senario serupa kepada pemain - menyebabkan judul 'DayZ' menjadi antara judul paling popular.

Tidak banyak yang diketahui tentang latar belakang kisah bagaimana pulau tersebut menjadi lokasi di mana manusia perlu terus bertahan, melainkan beberapa petunjuk rambang yang ada. Oleh kerana ketiadaan matlamat yang jelas serta boleh dikatakan tiada penamat, banyak pemain mengkritik judul ini kerana gagal memberikan noktah sebenar pada rekaan mereka.

Francais gergasi yang telah diterbitkan dalam terlalu banyak medium, melibatkan permainan video, filem, komik, siri animasi malahan novel, 'Resident Evil' bermula dengan judul pertama yang terbit pada tahun 1996. Sekiranya anda mahu tahu bagaimana kisahnya, maaflah - terlalu panjang untuk kami tulis.

Jadi kami mulakan dengan judul pertama siri ini yang mengisahkan tentang dua orang anggota polis, ditugaskan untuk menyiasat sebuah rumah agam di mana beberapa orang polis telah menghilangkan diri. Selepas mereka tiba di rumah itu, didapati anjing serta manusia yang ada telah menjalani mutasi disebabkan oleh jangkitan wabak.

Tanpa disangka majoriti penghuni rumah agama itu telah pun dijangkiti sejenis virus yang hanya dikenali sebagai 'T-Virus' atau 'Tyrant virus', dibangunkan untuk tujuan pembangunan senjata biologi. Selepas insiden di rumah agam itu berakhir, virus itu gagal dikawal penularannya menyebabkan jangkitan mula merebak dan pandemik bermula.

Tidak banyak judul permainan video yang mampu membuatkan penulis mengalirkan air mata. 'The Last of Us' adalah salah satu yang berjaya. Sukar untuk dikategorikan judul ini kerana genrenya tampak sangat berjaya menggabungkan karya sinematik dan permainan video dengan sangat berkesan. Ini kerana skrip serta jalan cerita judul ini diolah begitu baik - jauh lebih baik berbanding banyak filem yang ada.

Mengisahkan tentang seorang lelaki pertengahan umur yang ditugaskan untuk menghantar seorang remaja wanita ke sebuah pusat kawalan, tanpa diceritakan sebabnya. Amerika Syarikat pada ketika itu telah runtuh, disebabkan oleh pandemik wabak cordyceps yang melanda - menyebabkan tamadun manusia tiada jalan lain, melainkan berusaha menyelamatkan diri.

Sepanjang perjalanan jauh mereka berdua, lelaki bernama Joel itu mula mempelajari sebab kenapa dia perlu menghantar gadis bernama Ellie itu yang akhirnya memaksa dia membuat pilihan yang sangat sukar; sama ada mahu menyelamatkan seluruh tamadun manusia atau kembali merasai nikmat menjadi seorang ayah.

Sesuatu yang menakutkan berkenaan virus dalam judul ini, adalah kerana virus ini benar-benar wujud - tetapi buat masa sekarang hanya menjangkiti serangga.


10 Teori Mendakwa Virus Coronavirus Berasal Dari Makmal Virologi Wuhan

"Kami bukan sahaja berperang dengan SARS-CoV-2, tetapi dengan teori-teori konspirasi berkenaan dengannya juga,".

Itu adalah apa yang dikatakan seorang jurucakap Institut Virologi Wuhan.

Apa yang dirujuk oleh jurucakap tersebut adalah idea yang telah menjadi semakin popular sejak wabak COVID-19 bermula, iaitu makmal tersebut yang terletak di tengah-tengah Wuhan mungkin bertanggungjawab dalam menyebabkan pandemik dahsyat ini.

Mungkin jurucakap itu benar, kerana ketika krisis sedang berlangsung, apa yang paling ditakuti adalah penyebaran ketakutan terutamanya jika ia tidak berasas.

Namun jika anda melihat dengan lebih dalam terhadap dakwaan bahawa wabak yang memberi kesan kepada seluruh dunia ini sebenarnya bermula dalam sebuah makmal virologi di Wuhan, teori-teori tersebut kelihatan bukan seperti satu konspirasi lagi.

iluminasi.com kongsikan 10 teori konspirasi mendakwa virus SARS-CoV-2 yang menyebabkan pandemik COVID-19 bermula di Makmal Virologi Wuhan.

Kisah rasmi yang dilaporkan adalah bahawa 2019-nCoV bermula di pasar makanan laut di Wuhan.

Para ahli sains China mencadangkan bahawa waiwan-haiwan tidak bersih yang dijual di sana membawa virus ini dan akibatnya, pembeli yang tidak bernasib baik menjadi pesakit pertama yang mencetuskan krisis global.

Anda mungkin pernah mendengar kisah ini dan mempercayainya, namun terdapat beberapa isu berkenaan dengannya.

Pertama sekali, pesakit COVID-19 yang pertama langsung tiada kaitan dengan pasar berkenaan. Mereka tinggal berdekatan dan kelihatan seperti menyebarkan penyakit kepada pengunjung pasar itu.

Namun pesakit pertama atau "patient zero" tersebut tidak pernah menjejakkan kaki di dalam pasar itu.

Dan virus SARS-CoV-2 ini juga dipercayai berasal dari kelawar dan pasar itu adalah pasar makanan laut di mana tiada siapa pun yang menjual kelawar. Malah, kelawar adalah makanan yang agak biasa dimakan oleh penduduk Wuhan.

Para saintis China juga mula menyangkal teori ini. Salah seorang dari saintis China berkata bahawa, "Agak jelas bahawa pasar makanan laut itu bukanlah satu-satunya sumber virus ini. Namun jujurnya, kami masih tak tahu dari mana datangnya virus ini,".

Ramai yang menuding jari kepada Institut Virologi Wuhan, yang terletak hanya 30 minit dari pasar makanan laut itu.

Malah, terdapat sebuah lagi makmal yang menyelidik coronavirus kelawar terletak lebih hampir dengan pasar itu, iaitu Pusat Kawalan dan Pencegahan Penyakit Wuhan, yang terletak sangat hampir.

Pusat Kawalan & Pencegahan Penyakit Wuhan bukanlah sekadar sebuah pejabat pentadbiran.

Para saintis berada di dalam bangunan itu menjalankan penyelidikan secara aktif termasuklah kajian mengenai coronavirus dalam kelawar dan ramai penyelidik di Wuhan berada di makmal ini.

Ia merupakan projek utama di bandar ini dan Institut Virologi Wuhan sangat bangga dengannya.

Mereka berada di barisan hadapan dalam menyelidik penyebab SARS dan penyelidik mereka adalah pihak yang  berjaya membuktikan bahawa wabak SARS berasal dari kelawar.

Untuk menyelidik, mereka terpaksa berhadapan dengan tersangat banyak kelawar yang sakit.

Para penyelidik mereka telah mengumpul kelawar yang dijangkiti dengan koronavirus sejak sekurang-kurangnya tahun 2012 dan mereka memberi tumpuan kepada spesis yang boleh menyebarkan penyakit kepada manusia.

Terdapat beratus-ratus kelawar di makmal Wuhan ketika wabak 2019-nCoV bermula dan penyelidik di sana sedang mengkaji sekurang-kurangnya 11 strain baru yang berkaitan dengan SARS.

Dan ya, mereka melakukan semua ini tidak jauh dari tempat di mana wabak itu dikatakan bermula.

Coronavirus yang tersebar di seluruh dunia pada ketika ini dipanggi sebagai "novel" kerana ia unik. Ia berbeza dengan penyakit-penyakit terdahulu seperti SARS sekitar 30%.

Para saintis telah membandingkan urutan genetik SARS hingga 2019-nCoV dan mereka mendapati bahawa kedua-duanya serupa kira-kira 70%, yang mana boleh dikatakan agak tinggi.

Namun apa yang menarik adalah para saintis menemui persamaan antara 2019-nCov ini dengan sejenis coronavirus yang dibawa oleh kelawar dalam Institut Virologi Wuhan adalah sekitar 96%.

Anda mungkin tertanya-tanya, jika kelawar-kelawar tersebut membawa virus ini, mungkin semua kelawar di Wuhan membawanya. Tetapi, ia tidak benar.

2019-nCov tidak sama seperti coronavirus kelawar secara umum, tetapi ia serupa dengan coronavirus kelawar yang sangat spesifik yang dibawa oleh kelawar di Institut Virologi Wuhan.

Malah, apabila makmal lain membandingkan 2019-nCov dengan kelawar mereka, persamaan yang paling hampir adalah 88%. Dan kelawar ini bukanlah berasal dari Wuhan.

Jika anda tinggal di Wuhan dan ingin mencari kelawar-kelawar jenis ini, anda perlu sama ada pergki ke lab virologi berkenaan atau ke tempat di mana kelawar berasal di China, iaitu Yunnan dan Zhejiang yang terletak sekitar 900 kilometer dari Wuhan.

Sebuah makmal yang menyelidik tentang penyakit bukanlah satu bukti bahawa mereka yang menyebarkannya, kan?

Terdapat dakwaan bahawa Institut Virologi Wuhan bukanlah sengaja melepaskan virus itu tetapi ia berlaku secara tak sengaja. Cuba bayangkan jika seekor kelawar menyerang mana-mana penyelidik dan berlaku pertumpahan darah?

Atau bayangkan jika penyelidik berkenaan berada sangat hampir dan terkena air kencing kelawar di badannya? Atau, bayangkan kedua-dua ini berlaku kepada orang yang sama tak lama sebelum wabak COVID-19 bermula.

Sebenarnya, perkara ini benar-benar terjadi kepada seorang penyelidik di makmal berkenaan.

Menurut satu laporan oleh penyelidik China iaitu Botao Xiao dan Lei Xiao, seorang penyelidik bernama Junhua Tian menceritakan pengalaman sebenar dialaminya dalam temu bual dengan Changjiang Times.

Junhua Tian mendakwa bahawa dia mengkuarantikan dirinya daripada menyebarkan virus-virus ini. Dan walaupun dia dan rakan sekerjanya menggunakan semua langkah-langkah berjaga-jaga yang mungkin, masih terdapat kemungkinan bahawa virus itu boleh tersebar.

Salah satu yang kita tahu tentang wabak ini adalah kita boleh dijangkiti penyakit ini walaupun langsung tidak menunjukkan apa-apa gejala.

Dan menurut satu kajian terbaru oleh Jepun, orang yang telah pulih masih boleh menjadi pembawa virus ini.

Tak mustahil untuk kita berspekulasi bahawa virus ini terlepas dengan tidak sengaja dari makmal berkenaan.

Ia bukanlah kali pertama virus membunuh seperti ini terlepas dari makmal virologi China. Ia pernah berlaku sebelum ini malah berlaku sebanyak 2 kali dalam bulan yang sama.

Pada 4 April 2004, seorang pelajar pascasiswazah yang bekerja di makmal virologi di Beijing telah didiagnos dengan SARS.

Dia dijangkiti ketika sedang mengkaji virus berkenaan. Dalam tidak sedar bahawa dia dijangkiti, pelajar itu keluar ke tempat awam dan hampir-hampir mencetuskan wabak SARS kedua.

2 minggu kemudian, seorang lagi pelajar pascasiswazah yang bekerja di makmal berkenaan telah melakukan perkara yang sama dan ini bukan sekadar satu kecuaian.

"Biasanya, adalah mustahil untuk menjangkiti seseorang walaupun berada dalam pengasingan tahap kedua sekiranya peraturan keselamatan dipatuhi," kata Antoine Danchin selepas insiden itu.

Dalam kes novel coronavirus, Institut Virologi Wuhan juga mempunyai pelajar pascasiswazah sebagai kakitangan.

Pada 18 November 2019, sejurus sebelum virus itu terlepas keluar, institut ini membuat pengumumam mencari pelajar pascasiswazah untuk membantu mengkaji coronavirus dalam manusia dan kelawar.

Ia bukanlah sesuatu yang luar biasa untuk mencari pembantu dari kalangan pelajar, namun huraian dalam posting pekerjaan itu kelihatan agak aneh.

Posting itu mengatakan bahawa mereka sangat berminat terutamanya dalam mekanisme molekul yang membolehkan coronavirus terbiar tidak aktif dalam jangka masa yang lama tanpa sebarang gejala.

Ini adalah salah satu ciri yang membezakan 2019-nCoV daripada yang lain, hakikat bahawa seseorang itu boleh kelihatan sihat tanpa sebarang gejala yang jelas dan menyebarkannya.

322 orang dari kapal pelayaran Diamon Princess disahkan positif tanpa sebarang gejala, membuktikan bahawa mereka yang tidak menunjukkan sebarang gejala boleh menyebarkan virus ini.

Malah, seorang wanita disahkan menyebarkannya kepada sekurang-kurangnya 5 orang tanpa menunjukkan sebarang gejala pada dirinya.

Kakitangan di Institut Virologi Wuhan bukan sahaja cuba untuk menghasilkan penawar, tetapi didakwa menghasilkan "supervirus" mereka sendiri.

Pada tahun 2015, 2 penyelidik dari institut ini mengambil bahagian dalam satu eksperimen antarabangsa yang diketuai oleh saintis Amerika Syarikat, Ralph Baric.

Sasaran mereka adalah untuk menghasilkan satu coronavirus baru dengan keupayaan menjangkiti manusia.

Sebahagian besar daripada komuniti saintifik sangat marah dengan eksperimen ini.

Menurut ahli biologi Richard Ebright, beliau memprotes tindakan itu dan berkata bahawa satu-satunya impak daripada ekspeimen ini adalah penciptaan risiko bukan semula jadi.

"Jika virus ini terlepas, tiada siapa dapat meramalkan sejauh mana ia boleh membahayakan," kata ahli virologi Simon Wain-Hobson.

Menurut satu kajian yang kontroversi dari India, beberapa aspek dari 2019-nCoV mempunyai "persamaan luar biasa" dengan HIV. Tetapi kajian ini juga mendapat pengawasan yang kritikal.

Sesetengah saintis mempersoalkan sama ada ia menggunakan data yang cukup untuk membuatkan statistiknya boleh dipercayai.

Namun walaupun hasil kerja mereka mungkin tidak terbukti, ia tak semestinya salah dan terdapat sedikit bukti yang menyokongnya.

Ubat-ubatan HIV terbukti berkesan dalam merawat penyakit itu dan kebanyakan pesakit menunjukkan bilangan sel darah putih yang rendah (sesuatu yang tidak berlaku dalam mana-mana bentuk coronavirus).

Ini agak menakutkan kerana para penyelidik di Institut Virologi Wuhan telah berusaha atau menghasilkan kajian menggabungkan 2019-nCoV dan pseudovirus HIV dalam kelawar dan manusia.

Tidak ada bukti kukuh bahawa 2019-nCoV adalah virus buatan manusia tetapi jika ahli-ahli sains menemui bukti bahawa ia buatan manusia, maka kita perlu berasa sangat bimbang.

Pakar penyakit berjangkit Daniel Lucey berpeluang untuk mengkaji semula dokumen dan data yang telah dimiliki China ketika 2019-nCoV tercetus.

Apa yang diketahui oleh Daniel Lucey membuatkannya bingung yang mana menurutnya kisah rasmi oleh China sangat tidak masuk akal.

"China pasti menyedari bahawa wabak itu tidak berasal dari pasar makanan laut Huanan, di Wuhan" kata Daniel Lucey kepada media.

Mungkin ada orang di Wuhan yang tahu bahawa kisah itu tidak benar apabila kerajaan China mula-mula mengumumkannya. Namun jika mereka tahu sekalipun, mereka berada berada di bawah perintah ketat untuk tidak mengatakan apa-apa mengenainya.

Pada 2 Januari 2020, iaitu sehari selepas pasar makanan laut Huanan dipersalahkan disebabkan penyakit itu, Institut Virologi Wuhan melarang dengan ketat pendedahan maklumat berkaitan dengan 2019-nCoV.

Selepas kajian oleh Yayasan Sains Asli Negara China bertajuk "Kemungkinan asal-usul 2019-nCoV coronavirus" dibuat, kerajaan Komunis China berusaha habis-habisan untuk menurunkannya dari Internet dalam usaha menghentikan orang ramai daripada merujuk virus ini sebagai "Virus China" atau "selesema Wuhan".

Menurut sumber, bukti yang paling kukuh sebenarnya keluar dari mulut Presiden Xi Jinping sendiri.

Pada 14 Februari 2020, Xi memberikan ucapan tentang keperluan untuk membendung 2019-nCoV.

Beliau berkata bahawa orang China "perlu mempelajari dari pengajaran yang kita lalui supaya kita boleh memperkuatkan kelemahan kita dan menutup kelemahan didedahkan oleh wabak ini".

Walaupun Xi tidak benar-benar menjelaskan bagaimana kelemahan ini akan ditutup, tetapi beliau mengumumkan rancangannya untuk melaksanakan undang-undang baru bagi "biosekuriti di makmal", khususnya mensasarkan penggunaan agen biologi yang "mungkin membahayakan keselamatan negara".

Keesokan harinya, Kementerian Sains dan Teknologi CHina menyusuli ucapan Xi dengan arahan baru: "Arahan mengenai pengukuhan pengurusan biosekuriti dalam makmal mikrobiologi yang mengendalikan virus canggih seperti novel coronavirus".

Dan hanya terdapat satu sahaja makmal mikrobiologi di seluruh China yang mengendalikan virus-virus canggih seperti novel coronavirus, iaitu Institut Virologi Wuhan.


Kisah Lelaki Pulau Pinang Yang Memulakan Sistem Perubatan Moden Di China

Pada tahun 1910, pihak akhbar mula melaporkan tentang berlakunya jangkitan wabak secara besar-besar melibatkan masyarakat yang tinggal di Manchuria, yang terletak di bahagian timur laut China.

Beberapa kejadian wabak turut sama dilaporkan di beberapa kawasan lain semasa era pemerintahan Dinasti Qing itu, seperti kes-kes di Tianjin dan Beijing tetapi kesannya di Manchuria sangat dirasai. Wabak itu dipercayai bermula disebabkan oleh aktiviti memburu pemburuan haiwan digelarkan sebagai marmot tarbagan yang telah pun dijangkiti bagi mendapatkan bulunya, untuk tujuan penghasilan pakaian.

Situasi pada ketika itu bertambah buruk disebabkan oleh kedudukan Dinasti Qing yang memerintah yang sudah goyah. Kerajaan China pada ketika itu sedang mengalami pertukaran, selepas pengaruh barat mula menukar ideologi masyarakat ketika itu yang mula menuntut revolusi dilakukan.

Pemberontakan serta campur tangan orang luar juga turut menyumbang kepada kegoyahan pemerintahan berbentuk dinasti terakhir di China itu.

Di tengah perubahan era itu, semasa berakhirnya zaman dinasti di China sehinggalah China berubah menjadi sebuah republik - seorang lelaki kelahiran Pulau Pinang bernama Wu Lien-Teh memainkan peranan yang cukup besar dalam melawan wabak yang kini kita kenali sebagai 'Wabak Manchuria.'

Diberi nama Ngoh Lean Tuck semasa lahir, Ngoh menukarkan namanya kepada 'Wu Lien-Teh' semasa beliau berhijrah ke China pada tahun 1908. Ayahnya adalah seorang tukang emas warga China tetapi memilih untuk berpindah ke Tanah Melayu bagi mencari rezeki. Wu lahir di Pulau Pinang pada tahun 1879, bersekolah di Penang Free School sebelum mendapat biasiswa kerajaan British untuk melanjutkan pengajian di Universiti Cambridge pada tahun 1896.

Kecemerlangan beliau membolehkan beliau menjadi individu berbangsa Cina pertama di dunia berjaya menamatkan pengajian bidang perubatan di Cambridge. Wu menyambung peringkat sarjana dalam pengkhususan bakteria sebelum menyertai Institut Pasteur di Paris, Perancis bagi melakukan kajian dalam kawalan malaria dan tetanus.

Pada tahun 1903, Wu kembali ke Tanah Melayu, berkahwin dan memulakan perkhidmatan sebagai penyelidik perubatan di Institute of Medical Research Kuala Lumpur, dibenarkan melakukan kajian terhadap penyakit beriberi - sejenis penyakit yang kerap berlaku ketika itu. Dia juga memulakan Anti Opium Society Assocation of Penang pada tahun 1906, khas untuk melawan ketagihan candu di kalangan orang Cina ketika itu.

Walaupun begitu, pada awal tahun 1907 Wu dihadapkan ke mahkamah atas kesalahan menyimpan candu melebihi berat yang dibenarkan. Wu mengaku tidak bersalah dan mendakwa ada pihak sengaja mengenakan dia. Berang dengan apa yang telah terjadi, Wu akhirnya memilih untuk berhijrah ke China menerima pelawaan seorang rakannya sejak awal lagi. Dia menukarkan nama beliau, bagi melindungi dirinya.

Berikutan hubungannya dengan beberapa individu lain serta kedudukannya sebagai pakar perubatan berbangsa Cina, Wu ditawarkan jawatan Timbalan Pengarah Imperial Army College di Tianjin. Masalah wabak yang melanda mula menjadi lebih kronik selepas ramai mengalami masalah kahak berdarah dan kulit bertukar kebiru-biruan, khasnya melibatkan mereka yang tinggal di bahagian sempadan kawasan Siberia.

Pada bulan Disember tahun 1910, Wu ditugaskan untuk berangkat ke Harbin bagi melakukan penyiasatan. Bagaimanapun, kemahiran perubatan barat yang beliau ada terhalang oleh kepercayaan masyarakat China yang enggan membenarkan sebarang bentuk bedah siasat dilakukan ke atas mayat keluarga mereka.

Hanya selepas 3 hari, barulah Wu berjaya melakukan bedah siasat bagi mencari punca. Mayat seorang wanita Jepun yang telah bernikah dengan warga China dijadikan ujian dan Wu berjaya mengenalpasti bahawa masalah wabak itu datang daripada bakteria yang hampir serupa dengan bakteria penyebab wabak bubonik di seluruh dunia; dikenali dengan nama Bacillus pestis.

Kejayaan bedah siasat itu membolehkan Wu dan pasukannya lebih faham tentang ancaman yang sedang mereka hadapi. Selain itu, kepercayaan orang China terhadap sistem perubatan barat mula terbuka - kerana itu adalah prosedur bedah siasat pertama berjaya dilakukan di negara tersebut.

Selepas salah seorang doktor perubatan turut sama dijangkiti wabak, pandangan masyarakat China khasnya di Harbin mula berubah; mereka mula jadi lebih serius dalam usaha menangani wabak tersebut. Berdasarkan kredibilitinya, Wu diberikan kepercayaan penuh mengepalai usaha ini.

Beliau mengeluarkan arahan agar pergerakan masyarakat dibataskan. Semua pesakit yang mempunyai simptom dibawa ke hospital. Sebarang bentuk sentuhan dilarang kecuali terpaksa. Penggunaan topeng muka diperkenalkan di kalangan ahli masyarakat.

Kerajaan China pada ketika itu turut sama membantu membina sebuah hospital khas bagi penempatan pesakit wabak, serta memindahkan doktor sukarelawan dan 1,200 tentera ke Harbin bagi memastikan situasi dapat dikawal - kerana ramai yang cuba melarikan diri dari kawasan tersebut.

Pada penghujung bulan Januari tahun 1911, Wu bersama pasukannya berjaya memujuk Maharaja China akan mendekrikan supaya mayat-mayat mangsa wabak dibenarkan untuk dibakar, bagi mengurangkan kadar jangkitan.

Kesemua mayat yang telahpun ditanam digali semula dan majlis itu dilakukan tepat pada hari tahun baru China pada 31 Januari 1911 - dengan anggaran lebih 2,000 mayat berjaya dikumpulkan dalam satu liang besar. Setelah 7 bulan wabak melanda, pada 1 Mac 1911 kerajaan China merekodkan kes terakhir jangkitan wabak.

Selepas kejatuhan Dinasti Qing pada tahun 1912, Wu mula berkhidmat sebagai pegawai perubatan kepada kerajaan republik China di bawah Presiden Yuan Shi-Kai.

Dia mendapat kepercayaan penuh bagi memulakan pemodenan sistem perubatan China, membuka North Manchurian Plague Prevention Service pada tahun yang sama sebelum mengasaskan National Medical Association pada tahun 1915, bagi mempromosikan keberkesanan sistem perubatan barat.

Dia terus berkhidmat dengan kerajaan China dalam beberapa jawatan penting, serta diberikan peluang menjadi pengarah pertama Pusat Kuarantin Negara China pada tahun 1930 di Shanghai. Sumbangannya yang besar kepada bidang perubatan membolehkan nama beliau dicalonkan untuk anugerah Nobel pada tahun 1935.

Selepas ancaman tentera Jepun yang berjaya mengambil alih sebahagian daripada Manchuria mula dirasai, Wu mengambil keputusan untuk kembali ke Tanah Melayu pada tahun 1937. Dia pulang hanya dengan seorang anaknya selepas semua ahli keluarganya sudahpun meninggal dunia.

Dia berkahwin sekali lagi serta membuka sebuah klinik persendirian di Ipoh. Hasil perkahwinan kedua ini dia dikurniakan empat orang anak. Wu dan kerajaan British-Malaya mula menjernihkan kembali hubungan mereka, bersama-sama mempromosikan pembukaan Royal Asiatic Society di China sebagai usaha untuk mempromosikan ilmu ketamadunan barat, khasnya ilmu perubatan moden.

Dr. Wu sempat melawat kembali universiti di mana dia belajar pada tahun 1956, sebelum meninggal dunia pada 21 Januari 1960 akibat serangan angin ahmar.


Kisah "Berlin Patient", Pesakit Yang Berjaya Dirawat dan Sembuh Sepenuhnya Daripada HIV

Salah satu kajian yang banyak dilakukan dalam dunia perubatan adalah berkaitan dengan pencarian untuk penawar untuk penyakit AID yang disebabkan oleh HIV. Malah, penyakit ini juga merupakan salah satu penyakit yang membunuh berjuta manusia setiap tahun.

Berjuta-juta dollar dilaburkan untuk kajian mengena AIDS/HIV dan para saintis sendiri tidak dapat menjangka dengan tepat bilakah penawar untuk penyakit ini akan dapat dihasilkan. Namun, ada kisah menarik mengenai seporang pekit HIV yang berjaya sembuh sepenuhnya setelah menjalani satu jenis rawatan.

"Berlin Patient" adalah frasa yang telah digunakan pada dua keadaan yang berbeza dan tidak berkaitan. Dalam kes pertama, ia digunakan untuk menggambarkanm seorang individu yang tidak dikenali dari Berlin, Jerman, yang telah memperlihatkan kesan sampingan selepas rawatan HIV yang berpanjangan selepas rawatannya terganggu.

Dalam kes kedua, frasa itu digunakan untuk memelihara privasi nama individu yang  telah disembuhkan daripada penyakit HIV. Nama ini diguna ketika kesnya dibentangkan pada sebuah persidangan tahun 2008 "Conference on Retroviruses and Opportunistic Infections" (CROI), di mana kesnya diumumkan buat pertama kalinya.

Perkataan "Berlin" yang merupakan sebuah tempat di Jerman digunakan kerana individu ini tinggal dan dirawat di Berlin. Kira-kira 2 tahun kemudian, individu yang dikenali sebagai Berlin Patient ini akhirnya muncul di khalayak awam dan memperkenalkan dirinya sebagai Timothy Ray Brown.

"Berlin Patient" pertama merujuk pada seorang pesakit pada tahun 1998. Selepas menerima terapi eksperimen, pesakit tersebut yang namanya sehingga kini yang masih tidak dikenali, telah mengekalkan paras HIV yang rendah dan hanya bergantung dengan terapi antiretroviral.

Pesakit kedua "Berlin Patient",  Timothy Ray Brown pula telah menjalani pembedahan rawatan sel stem pada 7 Februari 2007 untuk menyembuhkan penyakit leukemianya dan pada masa yang sama diharapkan dalam menyembuhkan penyakit HIVnya. Hasil prosedur itu telah dibentangkan oleh Dr Gero Hütter di Persidangan CROI pada 2008 di Boston.

Timothy Ray Brown telah menerima pemindahan sel stem dari penderma secara semulajadinya kebal terhadap HIV. Doktornya memutuskan untuk memberinya pemindahan sel stem daripada penderma yang mempunyai mutasi pada gen CCR5, menjadikannya kebal dariapda penyakit HIV.

Kes ini kekal sebagai salah satu daripada kes yang paling dikaji dalam sejarah HIV. Pada tahun 2006, selepas hidup bersama HIV selama 11 tahun dan hanya merawa dengan pengambilan ubat-ubatan antiretroviral (ARV), Timothy Ray Brown mengetahui bahawa beliau turut menghidapi penyakit leukemia myeloid akut (acute myeloid leukemia).

Leukemia secara semulajadinya tidak mempunyai hubungan yang diketahui dengan jangkitan atau rawatan HIV. Rawatan Kemoterapi terhadapnya gagal dan pada tahun berikutnya, Timothy Ray Brown, seorang warga Amerika yang tinggal di Berlin, menerima rawatan pertama daripada dua pemindahan tulang sumsum dan mula menghentikan rawatan ARVnya.

Kebiasaannya, apabila seseorang pesakit HIV menghentikan rawatan ARV, tahap HIVnya akan naik mendadak dlam tempoh beberapa minggu sahaja. Walau bagaimanapun, para doktor yang melakukan rawatan terhadap Brown berasa pelik pada mulanya kerana perkara ini tidak terjadi pada beliau.

11 kemudian, hampir pada tarikh yang sama dan pada persidangan yang sama, telah diumumkan bahawa terdapat lelaki yang kedua telah sembuh daripada HIV. Individu ini diberi nama "London Patient". Nama sebenar individu ini sehingga kini masih belum didedahkan.

Terdapat persamaan dari segi rawatan yang diterimanya dengan Berlin Patient. London Patient  juga menerima pemindahan sel stem untuk merawat kanser (limfoma Hodgkin) tetapi diberi ubat immunosupresif yang lebih lemah. Penyumbang yang dipilih juga membawa gen CCR5 yang sudah bermutasi.

Timothy Ray Brown, yang telah bebas HIV selama 12 tahun tanpa ubat, berkata beliau ingin bertemu dengan "London Patient" yang tidak dikenali itu. Beliau menggesa lelaki tersebut memunculkan dirinya di khalayak ramai kerana ia sangat berguna untuk sains dan memberi harapan kepada orang yang positif HIV.

Kedua-dua "Berlin Patient" dan "London Patient" berada di peringkat akhir kanser dan mereka turut mempunyai penyakit lain iaitu leukemia (Berlin Patient) dan  limfoma Hodgkin (London Patient). Keadaan ini mungkin membezakan mereka dengan pesakit HIV yang lain.

Bagi mereka, pemindahan sel stem yang mengancam nyawa dan kompleks merupakan percubaan terakhir untuk hidup. Bagi kebanyakan orang lain, ini adalah pilihan yang tidak perlu dan tidak mungkin berbanding dengan mengambil pil harian yang mengawal virus HIV supaya ia tidak merebak, seterusnya membolehkan mereka menjalani kehidupan yang panjang dan sihat.

Kisah kedua-dua individu ini diharapkan memberi harapan dan inspirasi kepada doktor dan pesakit bahawa penyakit ini memang boleh dirawat, namun hanya masa yang akan menentukan bilakah penawar HIV yang universal dan murah mampu ditemui.


Penyeksaan COVID-19: Bilakah Ia Akan Berakhir Untuk Kita Kembali Hidup Normal?

Kehidupan di Malaysia dan banyak bahagian di seluruh dunia telah berubah secara drastik.

Secara fizikal, kita menjauhkan diri dari orang tersayang, tidak lagi pergi ke tempat-tempat awam kesukaan, dan ramai di antara kita terkesan secara kewangan atau tidak bekerja.

Tindak balas terhadap pandemik Covid-19 menyusup ke dalam setiap aspek kehidupan dan kami sudah tidak sabar lagi untuk semua ini berakhir.

Tetapi perjuangan ini mungkin tidak akan berakhir selama berbulan-bulan atau setahun atau lebih.

Kita berada dalam situasi sebegini kerana para pakar kesihatan awam percaya bahawa menjauhkan diri secara sosial adalah cara terbaik untuk mencegah krisis yang benar-benar mengerikan ini.

Walaupun Malaysia baru sahaja memasuki hari ke-4 Perintah Kawalan Pergerakan (PKP), ramai yang sudah mengeluh dan ada yang sudah bingung untuk melakukan apa di rumah.

Di saat kehidupan kebanyakan manusia di dunia ini tergendala, pastinya ramai yang mempunyai persoalan yang sama, iaitu bilakah bencana ini akan berakhir dan kita boleh meneruskan hidup seperti biasa.

Kebenaran yang sangat pahit adalah SARS-CoV-2 mungkin akan terus menjangkiti kita dan menyebabkan wabak sehinggalah terdapat vaksin atau rawatan untuk menghentikannya.

Adam Kucharski merupakan seorang ahli epidemiologi di London School of Hygiene & Tropical Medicine dan pengarang The Rules of Contagion, sebuah buku tentang bagaimana wabak tersebar.

Adam menambah lagi bahawa mesej utama yang cuba disampaikan daripada perintah berkurung ini seolah-olah tidak sampai kepada orang ramai, membuatkan kita akan berada dalam situasi ini lebih lama.

(Keadaan jalan di Itali selepas negara itu melaksanakan perintah berkurung)

Virus ini akan terus tersebar kemungkinan untuk tempoh setahun atau dua tahun, jadi kita perlu berfikir tentang skala itu.

Perdana Menteri United Kindgom Boris Johnson berkata beliau percaya bahawa UK boleh menumpaskan wabak COVID-19 dalam tempoh 12 minggu akan datang dan negara ini akan bebas SARS-CoV-2.

Tetapi walaupun jika jumlah kes-kes baru mula menurun bagi tempoh 3 bulan akan datang, kita masih jauh daripada pengakhiran wabak ini.

Ia boleh mengambil masa yang lama untuk virus ini benar-benar terhapus dan ada yang mengatakan ia memerlukan beberapa tahun.

Seperti yang anda sedia maklum dengan merasakan dengan sendiri, strategi semasa yang kita lakukan untuk membendung virus ini iaitu dengan tidak bergaul dan melumpuhkan sebahagian besar daripada masyarakat jelas tidak akan dapat bertahan untuk jangka masa panjang.

Kerosakan sosial dan ekonomi yang sedang berlaku akan mengundang bencana dahsyat.

Apa yang negara-negara terkesan akibat coronavirus perlukan adalah satu strategi untuk keluar dari belenggu ini, satu cara mengangkat sekatan dan kembali hidup normal.

Kita tidak mempunyai sebarang pilihan yang baik dan setiap situasi yang mungkin boleh digunakan mempunyai kelemahan yang besar.

Ketika ini, ia kelihatan seperti satu-satunya cara yang berkesan untuk mengurangkan penyebaran virus ini adalah dengan mengambil langkah-langkah yang sangat teruk.

Sebab mengapa kita mungkin akan hidup dalam kekacauan untuk tempoh yang lebih panjang adalah kerana satu-satunya kaedah yang kelihatan berhasil pada ketika ini untuk melawan pandemik COVID-19 adalah dengan melaksanakan penjarakan sosial yang sangat dahsyat.

Jika langkah ini dihentikan yang mana membenarkan orang ramai kembali berkumpul dalam kumpulan yang besar ketika virus SARS-CoV-2 masih ada, ia boleh memulakan wabak baru yang mengancam orang ramai terutamanya warga emas dan mereka yang sakit kronik.

Sekiranya anda mengangkat sekatan yang dilakukan untuk memperlahankan penularan virus ini, maka kes-kes baru akan melonjak naik.

Beliau menambah bahawa masalah ini bukan sahaja dihadapi oleh UK, tetapi tiada negara yang masih mempunyai strategi ini.

Ini adalah satu cabaran saintifik dan masyarakat yang tersangat besar. Pada dasarnya, apa yang kita tahu adalah terdapat 3 cara yang boleh dilakukan untuk keluar dari kekacauan ini.

Tiga pilihan tersebut adalah suntikan vaksin, jumlah orang yang cukup yang membina imuniti melalui jangkitan ini dan juga mengubah tingkah laku serta masyarakat secara kekal.

Setiap satu cara ini akan mengurangkan keupayaan coronavirus untuk tersebar.

Suntikan vaksin akan memberikan keupayaan kepada tubuh badan untuk menentang jangkitan tertentu supaya ia tidak terjangkit jika terdedah.

Jika kita memberikan suntikan vaksin kepada jumlah manusia iaitu kira-kira 60% daripada populasi dunia, maka virus ini tidak dapat untuk mencetuskan wabak.

Manusia pertama telah diberikan vaksin eksperimen di Amerika Syarikat minggu ini selepas para penyelidik dibenarkan untuk melangkau peraturan biasa iaitu melakukan ujian ke atas haiwan terlebih dahulu.

Penyelidikan vaksin berlaku pada kelajuan yang belum pernah berlaku sebelum ini, namun tiada jaminan ia akan berjaya dan akan memerlukan pelaksanaan imunisasi pada skala global.

Tekaan terbaik adalah kita akan dapat menghasilkan vaksin dalam tempoh 12 hingga 18 bulan lagi, jika semuanya berjalan dengan lancar.

Tempoh ini adalah tersangat panjang lebih-lebih lagi kita sedang berhadapan dengan sekatan sosial.

Strategi jangka pendek United Kingdom adalah untuk mengurangkan kes-kes sebanyak yang mungkin bagi mengelakkan hospital daripada penuh sesak dengan pesakit COVID-19.

Ini kerana apabila katil rawatan rapi di sesebuah hospital itu semakin berkurangan, maka kematian akan melonjak.

Sebaik sahaja kes-kes berkurangan, ia mungkin membenarkan sekatan ke atas beberapa langkah-langkah pencegahan untuk diangkat, sehinggalah kes-kes baru melonjak dan sekatan sekali lagi diperlukan.

Dan bila perkara ini akan berlaku adalah tidak dapat dipastikan.

Penasihat saintifik United Kingdom, Sir Patrick Vallance, berkata bahawa meletakkan garis waktu mutlak ke atas hal-hal seperti ini adalah sangat mustahil.

Secara tak langsung, melakukan ini akan membawa kepada imuniti berkelompok ketika semakin ramai orang dijangkiti.

Walaupun ia mungkin berhasil, namun hal ini boleh mengambil masa bertahun-tahun untuk berlaku.

Tetapi, terdapat tanda tanya sama ada jenis imuniti ini akan bertahan lama atau tidak.

Coronavirus lain yang menyebabkan gejala selesema biasa, membawa kepada tindak balas imun yang sangat lemah dan kita boleh dijangkiti virus yang sama beberapa kali dalam hidup.

Menurut Prof. Mark Woolhouse, pilihan ketiga adalah perubahan kekal terhadap tingkah laku kita yang membolehkan kita untuk mengekalkan kadar penyebaran virus pada tahap yang rendah.

Ini bermakna kita mungkin terpaksa meneruskan langkah-langkah yang sedang dilaksanakan seperti kawalan pergerakan, atau memperkenalkan ujian yang ketat dan pengasingan pesakit untuk sentiasa berada satu langkah di hadapan.

Menghasilkan ubat-ubatan yang boleh merawat jangkitan Covid-19 juga dapat membantu strategi lain.

Ia boleh digunakan sebaik sahaja orang menunjukkan gejala-gejala dalam proses yang dikenali sebagai "kawalan penyebaran", bagi menghentikan mereka daripada memindahkannya kepada orang lain.

Atau ubat-ubatan ini boleh digunakan untuk merawat pesakit di hospital untuk membuatkan penyakit ini kurang berkeupayaan untuk membunuh dan mengurangkan tekanan terhadap rawatan rapi.

Ini boleh membenarkan sesebuah negara itu untuk menangani lebih banyak kes sebelum perlu melaksanakan perintah berkurung sekali lagi.

Menambah jumlah katil rawatan rapi akan memberikan kesan yang sama dengan meningkatkan keupayaan untuk menghadapi wabak yang lebih besar.

Ketua Penasihat Perubatan UK iaitu Prof. Chris Whitty berkata bahawa antara ketiga-tiga strategi ini, beliau memilih penyuntikan vaksin.

1. Perintah Berkurung Coronavirus: Sampai Bila Kita Perlu Hidup Sebegini?

4. Kita Mungkin Perlu Hidup Dengan Penjarakan Sosial Setahun Lagi


5 Taktik Keji Penggunaan Senjata Biologi Zaman Dahulu

Jika anda menelusuri internet, pasti agak kerap juga anda akan menemui artikel dan perkongsian berkenaan dakwaan bahawa wabak penyakit yang kerap berlaku, merupakan hasil percubaan senjata biologi - yang sengaja disebarkan.

Kami tidaklah mahu membincangkan tentang isu tersebut, tetapi idea untuk menggunakan virus dan bakteria sebagai senjata, sebenarnya telah pun diamalkan lebih awal oleh masyarakat zaman dahulu. Menyebabkan idea bahawa ada pihak sengaja menyebarkan wabak sebagai usaha melemahkan musuh, pasti akan sentiasa tertanam dalam kepala kita.

Kajian sejarah sebenarnya memang merekodkan beberapa insiden 'serangan senjata biologi' berbentuk primitif pernah digunakan, dengan serangan pertama telah dicatat berlaku pada tahun 1155 di Itali.

Dalam insiden terawal yang merekodkan penggunaan bahan tercemar sebagai agen pelemah musuh, Raja Frederick Barbarossa yang memerintah Itali dan Jerman pernah menggunakan taktik keji - sengaja mencampakkan mayat-mayat manusia ke dalam perigi yang digunakan oleh penduduk Tortona bagi memastikan bekalan air mereka dicemari.

Menurut catatan, tidak jelas mengapa tindakan itu dilakukan oleh Barbarossa - sama ada dengan niat mahu menyebarkan wabak atau 'sekadar' mahu mencemarkan bekalan air yang ada. Barbarossa bercita-cita mahu meluaskan jajahannya ke bahagian utara Itali memilih kaedah tersebut bagi mempercepatkan kejatuhan Kota Tortona, selepas perang itu berlanjutan lebih dua bulan lamanya.

Insiden tahun 1155 itu berakhir dengan kemenangan mudah tentera Barbarossa berjumlah 5,400 orang yang hanya perlu menentang 300 orang askar militia Tortona yang tinggal. Kemenangan Barbarossa dalam pertempuran itu pada 18 April 1155 menjadi permulaan kepada gerakan beliau menyatukan wilayah-wilayah dalam Itali, sehinggalah dia berjaya naik menjadi Raja Empayar Rom pada 18 Jun tahun yang sama.

Peperangan Kaffa merupakan peristiwa bersejarah yang akan terus diingati kerana hasil daripada peperangan inilah, penyakit wabak yang dikenali sebagai The Black Death mula merebak di Eropah pada tahun 1347. Kaffa kini dikenali sebagai Feodosija yang terletak di Ukraine, menjadi medan pertempuran antara tentera Genoa dari Itali dan empayar Mongol.

Dalam peperangan siri kedua yang bermula pada tahun 1343, tentera Mongol di bawah pimpinan Djanibek Khan menyerang Kaffa, selepas bandar tersebut dikatakan melindungi pemberontak yang telah menyerang orang Islam di sebuah bandar bernama Tana. Bagaimanapun bantuan seramai 15,000 tentera Genoa berjaya menahan serangan Djanibek sehingga menyebabkan kerosakan besar pada peralatan perang Mongol.

Pada tahun 1345, tentera Mongol yang masih cuba menawan Kaffa mula terdedah dengan jangkitan The Black Death - menyebabkan keadaan mereka mula goyah. Diambang kekalahan, Djanibek Khan mengarahkan agar mesin pelontar (catapult) mula menjadikan mayat-mayat tenteranya yang meninggal akibat penyakit, sebagai peluru.

Taktik itu berjaya menyebabkan keadaan tentera Genoa mula kucar-kacir. Akibat daripada kegagalan mereka menguruskan mayat yang dicampak, tahap kesihatan mereka mula merosot. Ramai yang lari meninggalkan Kaffa membawa bersama wabak, menyebabkan jangkitan mula merebak ke serata Eropah yang hanya reda pada tahun 1351.

Kisah peperangan Seminara yang berlaku pada tahun 1495 di antara tentera Sepanyol dan tentera Perancis merupakan rekod sejarah pertama, di mana berlakunya penyebaran wabak sifilis secara besar-besaran. Bagaimanapun, pada ketika itu istilah sifilis belum wujud - jadi penyakit itu dinamakan 'wabak Perancis' kerana mangsanya adalah tentera Perancis sendiri.

Tentera Sepanyol berjaya mengumpulkan darah daripada pesakit kusta yang ada, kemudian mencampurkannya dengan wain dalam botol. Apa yang melucukan, dengan menggunakan bantuan orang dalam - wain-wain itu kemudiannya dijual kepada tentera Perancis.

Walau bagaimanapun, kegopohan tentera Sepanyol dalam peperangan itu yang gagal menjangkakan jumlah sebenar kekuatan pihak lawan dibantu oleh tentera Swiss - menyebabkan tentera Perancis memenangi peperangan. Selepas tewas, tentera Sepanyol mengubah strategi mereka - mula memperkenalkan penggunaan senjata api bagi kumpulan pemegang tombak dan variasi formasi dalam peperangan mereka.

Jeneral Kazimierz Siemienowicz merupakan seorang jeneral perang yang turut sama bertugas sebagai jurutera peralatan bagi tentera Poland sekitar awal abad ke 17. Terkenal sebagai pakar dalam bidang penciptaan senjata dan roket, Siemienowicz berkhidmat dalam beberapa siri peperangan melibatkan negaranya.

Pada zaman beliau berkhidmat, penggunaan senjata biologi sudah mula berkembang dengan penggunaan gas beracun sebagai salah satu senjata yang efektif. Bagaimanapun, Siemienowicz memilih jalan yang lebih bersifat tradisional.

Menggunakan kepakarannya dalam penghasilan persenjataan, Siemienowicz berjaya menemui cara untuk menghasilkan kelongsong peluru yang diperbuat daripada kaca atau tanah liat, mengandungi air liur anjing gila. Idea itu yang pada ketika itu sebenarnya sangat mendahului zaman, tidak diketahui kadar keberkesanan sebenarnya.

Dia sempat merekodkan kesemua ciptaannya dalam tulisannya Artis Magnae Artilleriae, yang terbit pada tahun 1650. Siemienowicz meninggal dunia pada tahun 1651 meninggalkan kita dengan kisah bagaimana seorang jeneral mencipta peluru berisi air liur anjing gila.

Salah satu kisah yang menampakkan kejahatan sebenar era kolonial British, adalah bagaimana tentera British menggunakan senjata biologi bagi menyerang orang asal Amerika pada tahun 1763. Tentera British ketika itu perlu mempertahankan kedudukan mereka daripada serangan orang asal Amerika di sebuha kubu bergelar Fort Pitt; sebagai usaha mengusir British keluar daripada tanah mereka.

Gabungan enam puak orang asal Amerika cuba menggunakan jalan diplomasi bagi mengusir keluar British tetapi permintaan itu tidak diendahkan oleh tentera British, yang terus mempertahankan kedudukan mereka. Pada 24 Jun 1763, seorang pahlawan puak Lenape bernama Tortle's Heart hadir ke kubu di mana British bertahan bagi berbincang. Perbincangan mereka gagal menemui penyelesaian dek kedegilan British.

Bagaimanapun, Torle's Heart tidak pulang tangan kosong sebaliknya diberikan dua helai selimut dan satu sapu tangan sebagai sagu hati. Ketiga-tiga helai kain itu sebenarnya diambil dari hospital, milik pesakit yang menderita cacar.

Idea itu dikatakan datang daripada seorang kapten tentera militia bernama William Trent. Beliau melihat bagaimana setiap wakil orang asal yang hadir, pasti akan meminta hadiah dan arak untuk dibawa pulang. Jadi dia cuba mendapatkan selimut dan sapu tangan paling kotor yang ada di hospital, untuk dijadikan hadiah dengan harapan agar penyakit tersebut merebak di kalangan pahlawan orang asal.


Apa Yang Berlaku Kepada Pesakit COVID-19 Selepas Pulih?

Sebahagian daripada mereka yang dijangkiti dengan COVID-19 akan pulih sepenuhnya.

Walaupun ini adalah satu berita baik, namun ini membawa ketidakpastian baru tentang betapa cepat kita boleh mengharapkan untuk mendapatkan semula kesihatan seperti biasa dan apakah tanggungjawab sosial kita selepas ini.

Bercakap tentang pemulihan mungkin kelihatan terlalu awal bagi Malaysia yang kini sedang memasuk fasa puncak koronavirus, namun itulah yang kita harapkan.

Akan tetapi China yang mana merupakan tempat asal virus baru ini telah melihatkan 0 kes baru pada 20 Mac 2020, yang membuatkan semua pihak mempunyai harapan untuk pulih.

Ketika artikel ini ditulis iaitu pada 20 Mac 2020, kadar kematian di antara kes yang disahkan adalah 4%.

Akan tetapi apa yang melegakan adalah angka sebenar mungkin lebih rendah kerana sejumlah besar kes dengan gejala ringan tidak dilaporkan.

Ketua Pegawai Perubatan UK, Chris Whitty telah membantah angka global yang dikeluarkan oleh WHO iaitu 3.4%, dan mengatakan bahawa dia percaya angka kematian sebenar adalah sekitar 1%.

Satu perkara penting yang perlu kita tahu adalah kira-kira sebulan selepas wabak awal di China, dengan pelaksanaan langkah-langkah pengawalan yang ketat, jumlah pemulihan mula mengatasi jumlah kes baru. Ini adalah titik yang mana kita mahu capai sekarang ini.

Terdapat kemungkinan sehingga ke tahap-tahap tertentu, namun kajian-kajian untuk kumpulan pertama masih tidak pasti berapa lama ia dapat bertahan.

Penyelidikan sementara dari Jerman mencadangkan bahawa tahap penularan COVID-19 (yang mana berbeza dengan wabak SARS tahun 2003) memuncak lebih awal dan pesakit yang pulih dengan gejala ringan menjadi kurang berisiko sekitar 10 hari selepas mereka mula jatuh sakit.

Tetapi satu lagi kajian iaitu setelah empat profesional perubatan dirawat di hospital Wuhan mendedahkan bahawa jejak virus itu dapat bertahan dalam badan sehingga dua minggu selepas gejala hilang.

Dan kerana pesakit tidak lagi batuk atau bersin, cara pemindahan yang berpotensi telah dikurangkan.

Ssatu kajian yang diterbitkan minggu lalu dalam jurnal perubatan Lancet adalah kurang optimistik, yang mana ia menunjukkan virus itu bertahan dalam satu saluran pernafasan pesakit Cina selama 37 hari.

Tempoh ini adalah jauh melebihi purata 24 hari bagi mereka yang mempunyai status penyakit kritikal.

Biasanya, dijangkiti koronavirus membawa maksud individu tersebut imun terhadap virus itu, sekurang-kurangnya untuk seketika sebelum dijangkiti lagi.

etapi keraguan timbul mengenai COVID-19 pada akhir Februari selepas seorang wanita Jepun berusia lewat 40-an yang telah dibenarkan pulang dari hospital di Osaka, Jepun telah diuji positif COVID-19 sekali lagi.

Terdapat juga kes yang sama dengan salah seorang penumpang kapal Diamond Princess dan seorang lagi di Korea Selatan.

Ini adalah kes-kes terpencil, tetapi lebih membimbangkan adalah penyelidikan dari wilayah Guangdong, China melaporkan bahawa 14% daripada pesakit yang pulih juga telah positif apabila diuji semula.

Kes-kes ini masih belum disahkan sepenuhnya, dengan banyak penjelasan yang mungkin termasuklah kesilapan atau terlalu sensitif terhadap ujian, atau hakikat bahawa virus menjadi tidak aktif untuk seketika dan kemudian muncul semula.

Pusat Kawalan dan Pencegahan Penyakit (CDC) menekankan bahawa tindak balas imun kita terhadap penyakit ini belum difahami dengan jelas.

Pesakit dengan jangkitan MERS-CoV tidak mungkin akan dijangkiti semula tak lama selepas mereka pulih, tetapi belum diketahui sama ada perlindungan imun yang sama akan berlaku untuk pesakit COVID-19.

"Jika anda mendapat jangkitan, sistem imun anda akan menjadi sangat aktif menentang virus tersebut," kata Dr. Keiji Fukuda, pengarah School of Public Health di Universiti Hong Kong.

Menurut beliau, untuk dijangkiti sekali lagi apabila anda berada dalam situasi tersebut adalah sangat luar biasa, melainkan sistem imun anda tidak berfungsi dengan betul.

Jika melihat kepada banyak virus-virus yang terdahulu, imuniti atau ketahanan badan boleh bertahan selama setahun.

Namun persoalan tentang jangkitan semula menunjukkan gambaran yang lebih besar yang menyelubungi COVID-19 kekal kabur.

Satu perkara yang boleh membantu menjelaskan persoalan tentang imuniti adalah dengan membangunkan ujian serologi untuk antibodi terhadap SARS-CoV2.

Ini bukan sahaja memberi lebih banyak maklumat mengenai tindak balas sistem imun individu, tetapi juga membolehkan para penyelidik untuk mengenal pasti jumlah penduduk yang terjejas dengan tepat.

Ini boleh dilakukan dengan mengesan orang yang mungkin pulih namun tidak termasuk dalam data.

Setakat ini, tiada negara yang mengesahkan akses ke atas ujian sedemikian tetapi ramai ahli sains di seluruh dunia sedang mengusahakannya, termasuklah salah seorang di Singapura yang telah mendakwa percubaannya berjaya.

CDC mentakrifkan bahawa pemulihan daripada COVID-19 adalah dengan ketiadaan demam, tanpa penggunaan ubat yang boleh mengurangkan demam, selama tiga hari penuh.

Ia juga melibatkan kemajuan dalam gejala lain iaitu seperti batuk dan sesak nafas untuk tempoh tujuh hari penuh selepas simptom mula muncul.

Jika anda melepasi ujian swab untuk 2 hari berturut-turut, maka anda bebas dari penyakit ini.

Ini bermakna pengasingan diri telah berakhir dan secara teorinya, anda sudah boleh mula melakukan kontak dengan orang lain termasuk di tempat kerja.

Dari segi praktikal, banyak kerjaan dan syarikat masih mengalakkan untuk bekerja dalam jarak yang jauh walaupun dalam kalangan pesakit yang sihat.

Di samping itu, sesiapa yang tinggal bersama individu dijangkiti coronavirus juga dinasihati untuk mengasingkan diri sendiri selama 14 hari selep[as kemunculan gejala-gejala pada pesakit berkenaan.


Apakah Perbezaan Virus dan Bakteria?

Bila penulis ke klinik akibat demam, setiap kali lawatan pasti akan berlaku kekeliruan dengan penerangan doktor.

Ini kerana ada kalanya doktor menggunakan terma yang jelas seperti virus dan bakteria, tetapi ada kalanya juga doktor akan menyebut istilah am yang wujud dalam bahasa Melayu - iaitu 'kuman.' Situasi ini sebenarnya agak mengelirukan kita kerana kita rujuk kepada kamus, 'kuman' mempunyai makna 'benda hidup yang mendatangkan berbagai-bagai jenis penyakit' dan 'sesuatu yg halus atau seni (seperti debu)'.

Istilah kuman tidak membezakan antara virus dan bakteria, sedangkan kedua-duanya merupakan bahan yang mempunyai watak yang jauh berbeza.

Satu fakta yang perlu diperjelaskan terlebih dahulu, adalah status sebenar virus. Pasti ramai yang menganggap 'virus' adalah satu benda hidup. Istilah 'virus' sebenarnya datang daripada perkataan Latin yang merujuk kepada cecair atau bahan yang beracun.

Selain Latin, bahasa Sanskrit juga mempunyai perkataan hampir serupa iaity 'visam' yang mewakili bahan berbisa dan beracun. Hanya pada abad ke 18 penggunaan perkataan virus mula digunakan sebagai kata nama bagi mewakili bahan yang menyebabkan penyakit pada manusia.

Dari situ kita boleh nampak bagaimana berbeza virus dengan bakteria. Virus merupakan bahan beracun yang terhasil akibat tindak balas kimia tetapi bakteria pula adalah benda hidup, sebuah organisma yang menjalani proses hidup semulajadi.

Apa yang menyebabkan kekeliruan berkenaan status virus sebagai salah satu benda hidup, adalah kemampuannya. Virus terbentuk daripada gabungan asid nukleik yang dibendung/ditampung oleh salutan protein. Apabila sesuatu virus menyerang perumah atau hos yang ditumpangnya, virus itu akan memecahkan salutan protein yang mengurungnya seterusnya menyerang sel perumah.

Sel yang diserang pula akan diberikan tugas baru menjadi kilang, menghasilkan semula asid nukleik yang merupakan bahan utama virus tersebut berulang kali. Ini menyebabkan bilangan virus tadi bertambah berlipat kali ganda.

Untuk mula aktif, virus memerlukan perumah yang akan membekalkannya sel untuk dirosakkan. Tanpa sel tersebut, virus tidak boleh melakukan apa-apa. Itu adalah panduan utama dalam mengklasifikasikan virus - virus tiada sel untuk hidup sendiri. Virus tiada fungsi tanpa perumah. Virus tidak mampu membiak sendirian.

Banyak pendapat menyebut virus lebih mirip kepada bahan kimia berbanding bahan yang hidup, tetapi sehingga kini tidak ada kata putus terhadap percanggahan ini.

Bakteria pula merupakan satu istilah yang hanya diperkenalkan pada pertengahan abad ke 19 selepas penyelidik berjaya mengenalpasti kewujudan makhluk-makhluk halus berbentuk rod. Berikutan bentuknya yang mirip dengan rod kayu, penyelidik barat menggelarkan makhluk-makhluk itu sebagai 'bacterium' yang bermakna rod atau kayu - mewakili bentuk bakteria yang ditemui.

Bagaimanapun, penemuan pertama bakteria sebenarnya telah pun berlaku lebih awal pada abad ke 17, apabila seorang penyelidik bernama Antony Van Leeuwenhoek. Kini dia dikenali sebagai bapa kepada kajian mikro biologi.

Leeuwenhoek menjalankan kajian dalam sampel air hujan dan menemui sejenis makhluk halus yang hanya dibentuk dengan satu sel 'protozoa'. Bagi menamakan penemuannya, Leeuwenhoek menamakan makhluk itu sebagai 'animalcules' - bermakna haiwan-haiwan kecil yang bersaiz mikroskopik.

Nasib baiklah terma itu ditukar kepada bakteria kan? Pening juga nak menyebutnya. Animalcule, animalcule, animalcule.

Berbeza dengan virus, bakteria mampu hidup di merata-rata tempat tanpa terjejas hidupnya berbeza dengan virus yang memerlukan perumah. Seperti dalam kajian Leeuwenhoek, bakteria ditemui hidup dalam air hujan. Apa yang kita tahu, bakteria mampu hidup di mana - batu, salji, air, sungai dan termasuklah badan kita sendiri.

Walaupun bakteria mempunyai jumlah yang sukar untuk kita ketahui banyaknya - dianggarkan sebanyak lima juta trilion trilion tambah tolak (banyak tu!), apa yang kita tahu terdapat 7 jenis kategori bakteria yang ada; bergantung kepada saiz, bentuk dan rekaannya.

Walaupun banyak, daripada kesemua bakteria yang ada hanya kurang 1% bakteria mampu menyebabkan penyakit pada kita. Seandainya anda ke klinik dan diminta mengambil dos antibiotik, itu menandakan anda telah dijangkiti bakteria.

Sesuatu yang menarik untuk diperkatakan - walaupun bakteria dikategorikan sebagai benda hidup yang memerlukan oksigen, ada juga kumpulan bakteria yang tidak memerlukan oksigen. Kumpulan kecil ini yang dinamakan sebagai 'obligates anaerobes bacteria' sebaliknya tidak menggunakan oksigen untuk hidup, malahan ada juga yang akan keracunan apabila didedahkan kepada oksigen.

Di dalam badan kita pun ada bakteria jenis ini yang hidup, kesemuanya dalam sistem perkumuhan badan kita.